text:
So kom filmurin 'Evolution Vs. God' hjá Ray Comfort út.
Comfort er ikki nakar vísindamaður og hevur áður gjørt onkran brølara í sínum royndum at vísa darwinistunum aftur. Tað eigur tí ikki at koma sum óvart á okkum, at ávíst sum maðurin kemur inn á í hesum filmi, ivaleyst fer at verða víst aftur (í hvussu er í teoriðini).
Tó so er hetta ikki ein vánaligur filmur. Hugsi kanska serstakliga á tað fokus sum er á úttalisini hesum hjá darwinistum og gudloysingum, professarum og teirra næmingum og hvussu hesir halda heimin og tilveruna henga saman.
Í filminum vil Comfort hava hesar gudloysingar at vísa á observandi núverandi, verulig empirisk 'evidence' fyri at eitt slag av onkrum livandi, broytir seg til eitt annað; men hetta tykjast hesir gudloysingar hava torført at svara upp.
Tað sum ikki kemur óvart á meg er, at næmingar blint tykjast trúgva tí sum teir hoyra og lesa og at summir av hesum forsprákarum fyri menningarlæruni, ikki hava ánilsi fyri hvar teir veruliga standa.
Stuttligt eisini, at hoyra MA næmingar greiða frá øllum hesum, uttan at verða í verjustøðu; stuttligt tí hetta verður orða væl øðrvísi enn teir setningar vit vanliga lesa frá føroyskum ateistum, í royna at verja teirra sjónarmið.
Áhugavert eisini at hoyra ein av forsprákarunum fyri UCLA pástanda, at skúlar í USA loyva ávirkan av ID (Intelligent Design), sum er kolasvørt lygn.
Tann veruliga óhugnaliga síðan við filminum, er ávísanin til moral og etik, sum tykist verða ávirka av gudloysu heimsmyndini; tildømis verður menniskja ikki hildi at hava meiri virði enn ein hundur; 4 av teimum sum spurgd vóru, søgdu seg heldur vilja bjarga teirra egna hundi enn teirra nábúgva, um nábúgvi og hundur vóru við at drukna.
Hetta eigur heldur ikki at koma so óvart á okkum, tá hugsa verður um, at menniskja í veruleikanum eru fiskar, sum gudloysingurin PZ Myers eisini hentydar til í filminum; og tá gevur tað meninig, sum onkur av hesum eisini hentydaði til, at hetta skyldast menningarlæruni og av at nátturan er valda av 'survival of the fittest.
Filmurin fer komandi dagarnar og vikurnar ivaleyst at verða demoniseraður so tað forslær, men alt hetta stendur tó eftir. Og so kunnu vit sjálvandi spyrja okkum sjálvi, hvat ein gudleysur hugburður og hugsjón hevur at bjóða okkara samfelagið?
http://www.youtube.com/watch?v=U0u3-2CGOMQ


c: text/html

text:
Góðan dag. Her er mín viðmerking, og nøkur góð ráð, nú VK fyrr í vikuni kunngjørdi enn einaferð, at kirkjugarðurin í Sandavági er um at vera fullur, og tit í VK hava avgjørt, at nú eru bara 2 uppskot at velja ímillum, sum einastu møguleikar til nýggjan kirkjugarð í bygdini.
Eg haldi sum útgangstøði, at man fyrst og fremst skal hugsa um, at tey sum enn liva og virka í bygdini, skulu hava allarbestu kor.
Eg leggi ikki serliga nógv í, hvar mín beinagrind skal hvíla, tá eg ikki eri á lívi longur. Um eg havi gott útsýni, vøkur trø og gøtur, ella ein væl lagaðan garð rundan um. Eg síggi bara alt hetta, á lívandi lívi.
Tí haldi eg, at man ikki skal nýta fleiri milliónir, til útvíðkan av verandi kirkjugarði, ei heldur milliónir til nýggjan kirkjugarð Úti á Bakka. Har úti er vindhart og brattlendi. Á tekningini sær so slætt út, men færi øll út hagar og hyggi, hvussu bratt har er.
Víðkan av verandi kirkjugarði nøktar bara tørvin komandi 25 árini, hvat gera vit so eftir tað. Halda áframm runt kirkjuna?
Noyða íbúgvarnar sum eru nærmastu grannar hjá kirkjuni úr teirra heimi,tí øki skal nýtast til kirkjugarð?
Nei, eg haldi hetta er sera aktuelt, tí 25 ár er onki tíðarskeið.
Er ætlanin at tey deyðu skulu eiga veðurbesta øki í bygdini?
Íímeðan vit onnur nærkast gamla grótbrotinum undir Svartarheyggi.
Nei, hetta haldi eg lítið um, og tí sigi eg frá her.
Man kann ístaðin fyri, endurnýta gamlar gravir í kirkjugarðinum. Eg veit væl at sagt verður, at tað er ikki gamalt í Føroyum, at man grevur í aftur tað sama. Men hetta mugu vit kunna broyta, tað er ongin sjálvfylgja, at man skal ráða yvir einari grøv í allar ævir. Tað er ivaleyst við max 80 árum.
Vit skulu gleðast um tey, sum enn eru á lívi. Tá hesið 80 árini eru gingin, eru tað bara triðja og fjórða osv.ættarlið sum hava møguleika at vitja grøvina. Eg haldi bara, at tá er tað ikki so sera neyðugt longur ella?
Um man heldur hetta verða keðiligt fyri tey, sum hava gravstein á grøvini,so kan man ístaðin flyta gravsteinarnar á eitt annað øki í bygdini, ”ella uttan fyri bygt øki” har teir vera settir tætt saman, og kemur hetta so at virka sum ein minnislund, nøkulunda sum ætlanin er við einum minnisvarða osv.Tá er møguleiki til at allir gravsteinar eldri enn + 80 ár, koma at standa saman á einum rímiliga lítlum øki osv.
Er mótstøðan frá bygdarfólkinum ov stór til, at grava í aftur gamlar gravir, haldi eg, at man skal fara útum bygdina í óveltan bø. Td. norð í Andrassaráir, (har er veðurgott og vakurt, um tað er tað man ynskir). Ella norð á Giljatrønna, har er ovmikið av ódyrkaðari jørð til kirkjugarð komandi 1000 árini.
Einaferð var eitt uppskot um, at leggja kirkjugarðin Úti á Trø, har er eisini vindhart, og mesta av jørðini er dyrka, men allíkavæl ivist eg ikki í, at har hevði kirkjugarðurin ligið væl.
Tey flestu ynskja og halda, at tað er so deiligt, at kirkjugarðurin liggur beint við kirkjuna, tí so stutt er at bera til hvíldarstaðin. Har eri eg púra einigur, men eitt er hvat hevur verið, og eitt annað er, hvat vilja ella noyðast vit at liva við framyvir. Hetta ber til í Miðvági og í Tórshavn, so hví ikki.
Bygdin veksur í hvørjum, og tí skulu vit ansa eftir, at vit ikki tøma bygdina kring nýggja Miðstaðarøki fyri fólk. Vit skulu heldur leggja ymiskt nýtt virksemi har, og nú gamla smiðjan brendi í grund, er laga manni at byrja. Har er eitt sera gott og stórt øki til framtíðar menning av bygdini, livst so spyrts.
Til endans haldi eg, at tað fer onki av núverandi bygdarráðnum, um tit lurta eftir meiniga manninum, og nýta vit og skil, mínum heimstaði at frama.
Øll íð eru vald í bygdarráði hjá Vága kommunu, hava fingið hetta skriv í dag.
Við vón um at tit broyta meining.
Eyðun Myllá
Um tú veitst okkurt, sum VP ikki veit - skriva so til vp@vp.fo

robotstxt: allowed

filter: keep


text:
Sambýlið í Sørvági er eitt sambýli fyri fólk við ymiskum avbjóðingum, har fimm borgarar búgva. Somuleiðis búgva fimm borgarar í Sambýlinum á Traðarvegi í Sandavági, sum er eitt sambýli fyri fólk við sálarligum avbjóðingum. Frítíðartilboðið í Vágum er stovnur fyri børn við menningartarni.
Um størvini
Sambýlið í Sørvági
- Eitt fast starv á fulla tíð at byrja 01.04.2018, ella eftir nærri avtalu.
Arbeitt verður í skiftandi vaktum, tað vil siga í dag-, kvøld-, náttar- og vikuskiftisvaktum.
Sambýlið á Traðarvegi í Sandavági
- Eitt fast starv á fulla tíð at byrja 01.04.2018, ella eftir nærri avtalu.
Arbeitt verður í skiftandi vaktum, tað vil siga í dag-, kvøld-, náttar- og vikuskiftisvaktum.
Frítíðartilboðið í Vágum
- Tvey føst størv. 1 starv á fulla tíð og 1 starv í brøki 0,8. Byrjað verður 01.04.2018, ella eftir nærri avtalu. Arbeitt verður gerandisdagar og í høvuðsheitum í dagtímum. Starvsstaðurin er í Miðvági.
Arbeiðsuppgávur
Arbeiðsuppgávurnar eru m.a. at skipa innihaldið í gerandisdegnum hjá teimum sum búgva í sambýlunum og at stuðla og stimbra tey í at fáa gerandisdagin at virka. Uppgávan er at arbeiða eftir virkisætlanum, viðgerðarætlanum og mannagongdum, sum er ein partur av miljøterapeutiska arbeiðinum á sambýlunum. Harumframt er uppgávan at virka innovativt, koma við góðum hugskotum og luttaka virkin í tvørfakliga arbeiðnum. Ein partur av arbeiðinum er somuleiðis at veita stuðul til heimabúgvandi persónar.
Arbeiðsuppgávurnar í Frítíðartilboðnum fevna um at menna førleikarnar hjá børnum. Hetta verður gjørt við at arbeiða eftir námsfrøðiligum leisti og at skipa fyri mennandi aktivitetum o.a. Starvið fer somuleiðis at umfata stuðulsuppgávur til heimabúgvandi persónar, sum hava samansettar trupulleikar.
Væntanir
Væntað verður, at fylgt verður eftir virkisætlanum, viðgerðarætlanum og mannagongdum sum er ein partur av miljøterapeutiska arbeiðinum á sambýlunum. Harumframt verður væntað, at tú vilt virka innovativt, koma við góðum hugskotum og luttaka virkin í tvørfakliga arbeiðnum.
Væntað verður, at tú hevur hug og áræði til persónliga menning í starvinum og er opin fyri at luttaka á skeiðum, ið kunnu betra um fakligu og persónligu førleikarnar.
Eisini verður væntað, at tú trívist við at vera einsamøll/mallur á vakt og ert sálarliga og likamliga væl fyri.
Førleikakrøv
Útbúgving sum námsfrøðingur, sjúkrarøktarfrøðingur, heilsurøktari, ergoterapeutur ella fysioterapeutur. Tað kann vera ein fyrimunur, um umsøkjari hevur starvsroyndir innan psykiatri og autismuøkið. Um ikki nóg nógv við útbúgving søkja, kunnu størvini verða fyribilssett við hjálparfólki. Koyrikort til bil er ein treyt.
Trivnaðardepilin – Eind 4
Eind 4 í Trivnaðardeplinum varðar av fólki sum hava sálarliga sjúku og autismu. Alt virksemið hjá Trivnaðardeplinum í Vágunum hoyrir undir Eind 4.
Setanar- og lønarviðurskifti
Setanarøkið er Almannaverkið við tænastu í Trivnaðardepilinum – Eind 4. Tann, ið settur verður, má tola broytingar í starvinum, og at hetta kann verða umskipað til eisini at fevna um aðrar uppgávur.
Setanar- og lønartreytir eru sambært sáttmála millum Fíggjarmálaráðið og Føroya Pedagogfelag, Felagið Føroyskir Sjúkrarøktarfrøðingar, Heilsurøktarafelagið, Ergoterapeutfelagið ella Fysioterapeutfelag Føroya.
Umsókn
Skrivlig umsókn við avritum av prógvum, cv, viðmælum v.m. skal sendast til starv@av.fo ella til Almannaverkið Staravegur 18, Postsmoga 3096, 110 Tórshavn, Viðmerkjast skal. “Umsókn Eind 4 – Sambýlið í Sørvági, Sambýlið á Traðarvegi og Frítíðartilboðið í Vágum”
Freist
Umsóknir skulu vera Almannaverkinum í hendi í seinasta lagi 22.02.2018 kl.12.00.
Nærri upplýsingar um starvið fáast við at venda sær til Biritu Clementsen, eindarleiðara á telefon 297453 ella Andreu Petursdóttir, leiðara á telefon 297449.


text:
Lýsing
Søkt verður eftir 2 námsfrøðingum í tíðaravmarkað starv til dagstovnin í Tvøroyrar Kommunu.
1 námsfrøðing 30 tímar, um vikuna, frá 6.august 2018 ella eftir nærri avtalu, og til 31. juli 2019.
1 námsfrøðing 20 tímar um vikuna, frá 16. august 2018, ella eftir nærri avtalu, og til 30. juni 2019.
Stovnslýsing:
Dagstovnaøkið hjá Tvøroyrar kommunu fevnir um eina vøggustovu, tvær barnagarðsstovur, ein útibarnagarð og ein frítíðarskúla. Á stovninum starvast 22 starvsfólk, umframt eitt køksfólk ið ger mat til børnini 3 dagar um vikuna og ein húsavørður. Í løtuni ganga 95 børn á stovninum. Stovnurin liggur væl fyri, beint við ítróttarhøll og fótbóltsvøllin við Stórá, náttúran er nærmasti granni.
Vit bjóða eitt áhugavert og mennandi arbeiðspláss. Dentur verður lagdur á at skapa ein tryggan, mennandi og innihaldsríkan gerandisdag, við virðing og umsorgan fyri einstaka barninum. Eitt foreldraráð er skipað á dagstovninum.
Vit vænta av tær, at tú:
- fylgir námsætlan, virðisgrundarlagnum og mannagongdum, sum eru partar av stovninum.
- leggur dent á virðisorðini tryggleiki, samstarv og fakligur førleiki, sum stovnurin hevur valt skulu hava stórsta týdning í arbeiðinum við børnum.
- brúkar tína námsfrøðiligu vitan í dagliga arbeiðinum.
- kanst geva børnunum ein tryggan, mennandi og innihaldsríkan gerandisdag.
- hevur hug og áræði at skapa og seta dám á virksemið á stovninum.
- dugir at síggja tørvin hjá tí einstaka barninum.
- kanst arbeiða sjálvstøðugt og tekur ábyrgd.
- hevur góð samstarvsevnir við foreldur, starvsfólk og aðrar fakbólkar
- vísir virðing fyri børnum, foreldrum og starvsfeløgum og virðir teirra ymisleika
- sær avbjóðingar fram um forðingar og er hugaður fyri broytingum.
Løn:
Lønin er smb. sáttmála millum Føroya Pedagogfelag og Kommunala Arbeiðsgevarafelagið.
Um námsfrøðingur ikki søkir størvini, verður hjálparfólk sett. Meiri fæst at vita um starvið, við at venda sær til leiðaran, Kari Petersen, á tlf. 218737.
Umsóknir, saman við prógvi, revsiváttan og møguligum viðmælum, skulu sendast til:
Dagstovnin Mýrifípan
Att: Kari Petersen
Smærugøta 8
826 Trongisvágur
ella við telduposti til kari@tvoroyri.fo og skulu tær vera okkum í hendi, seinast 18. juni 2018 kl. 12.00.


text:
Stuðulsmøguleikar
Tað ber til at søkja Granskingarráðið um fíggjarligan stuðul til fleiri sløg av verkætlanum. Eisini ber til at fáa ráð og vegleiðing til okkara stuðulsskipanir og til ymsar spurningar í sambandi við granskingarverkætlanir sum heild.
Stuðul til gransking úr Granskingargrunninum
Eina ferð um árið, 15. februar, ber til at søkja stuðul til granskingarverkætlanir, sum kunnu vera styttri og longri. Opið er fyri øllum fakøkjum. Verkætlanarleiðarin, sum er tann sum søkir, skal í minsta lagi hava eina kandidatútbúgving. Søkjast skal saman við stovni ella virki. Stuðul kann latast til løn samsvarandi galdandi sáttmálum, til rakstrarútreiðslur og til rakstrargjøld.
Granskingargrunnurin fær árliga játtan á fíggjarlógini at lata til stuðul, í 2017 er játtanin 7,5 mill. kr.
Les meira um Granskingargrunnin her
Stuðul til heilsugransking og onnur heilsumennnadi átøk úr Sjúkrakassagrunninum
Eisini ber til at søkja stuðul til átøk og verkætlanir. Í løtuni ber til at søkja á tveimum økjum. Frá Høvuðsøki 1 ber til at fáa stuðul til upplýsandi og mennandi tiltøk umframt kanningarverkætlanir á heilsuøkinum. Føroysk áhugafeløg kunnu søkja. Her er eingin umsóknarfreist. Frá Høvuðsøki 2 ber til at fáa stuðul til gransking á ávísum økjum á heilsuøkinum. Krøvini eru sera lík teimum, sum verða sett til stuðul úr Granskingargrunninum. Onkur munur er tó: Allur stuðul, sum fæst úr Sjúkrakassagrunninum, skal brúkast í Føroyum. Lýst verður, nær til ber at søkja aftur.
Les meira um Sjúkrakassagrunnin her
Stuðul til vísindaligar útgávur
Stuðul kann latast til javnlíkamettar vísindaligar útgávur. Tað er serliga til bøkur og til greinar, sum verða almannakunngjørdar í Open Access tíðarritum. Til bøkur kann stuðlast við upp til einum triðingi av prentkostnaðinum og til greinar, upp til kr. 8.000. Í øðrum lagi ber til at stuðla øðrum neyvari lýstum átøkum.
Les meira um útgávustuðul her
Stuðul til at skriva Horixzon 2020 umsóknir
Fyritøkur og stovnar, sum søkja stuðul frá Horizon 2020, kunnu søkja um fíggjarligan stuðul til endurrindan av pørtum av útreiðslunum, sum tey hava av umsóknararbeiðinum. Stuðulin er í mesta lagi kr. 35.000 og kann latast til umsóknir, har tað eru fleiri partar við í umsóknini.
Les meira um H2020 stuðul her
Stuðul til vinnu ph.d.-verkætlanir
Føroyskar fyritøkur kunnu søkja stuðul til vinnugransking úr skipan, sum er stovnssett við peningi, sum Granskingarráðið hevur fingið úr Minningargrunninnum fyri Dánjal Niclasen.
Les meria um vinnu ph.d.-stuðul her
Ráð og vegleiðing
Tað ber til at biðja um ráð og vegleiðing til omanfyri nevndu stuðulsskipanir frá Granskingarráðnum. Tað ber eisini til at biðja um eitt óbindandi prát um hugskot til verkætlanir ella um møguleikar á granskingarøkinum. Ring, skriva ella støkk inn á gólvið hjá okkum. Starvsfólkayvirlitið sæst her


text:
Prent
Føroyaprent er størsta føroyska prentsmiðjan, við útgerð, ið kann prenta alt frá vistkortum til bøkur og bløð. Høvuðsprenthátturin er offsett, hesin prenthátturin er serstakliga egnaður til størri nøgdir. Størsta arkastøddin í Heidelberg prentmaskinum okkara er 520x740mm. Á Føroyaprent er øll arbeiðsgongdin til og við plátugerð talgild, hetta gevur eina framúrskarandi góðsku.
Minni uppløg verða avgreidd skjótt og væl í digitalprenti.
Hava tygum brúk fyri størri støddum, er næstan eingin avmarking í okkara stórformatdeild.


text:
Fíggjarlógaruppskotið 2019: Tíðindafundur 28. september klokkan 10:0
Dan Klein --- 28.09.2018 - 08:45
Stroymdur: Landsstýriskvinnan í fíggjarmálum, leggur vegna landsstýrið fram fíggjarlógaruppskotið fyri 2019, á tíðindafundi fríggjadagin 28. september klokkan 10.00.
Tíðindafundurin verður í fundarhølinum “Krónan” í Kvíggjartúni 1 á Argjum.
Tíðindafundurin verður stroymdur
Til ber at fylgja við beinleiðis, tá ið Kristina Háfoss, landsstýriskvinna í fíggjarmálum, í morgin á tíðindafundi leggur fram fíggjarlógaruppskotið fyri 2019.
Tíðindafundurin verður stroymdur á heimasíðuni á www.fmr.fo
Tíðindafundurin verður klokkan 10.00 í fundarhølinum “Krónan” í Kvíggjartúni 1 á Argjum.


text:
Vihv°rt er knappabori i Windows XP/Vista sett at vera danskt, hˇast ta ber til at skriva f°royskar stavir. Hetta ger, at Word roknar tekstin sum danskan og tÝ verur f°royski rŠttstavarin ikki nřttur, tß i teksturin verur rŠttlisin.
Set knappabori Ý Windows XP upp ß henda hßtt:
Far fyrst inn Ý Windows Kontrolpanel
Vel Indstillinger for dato og klokkeslŠt samt internationale og sproglige indstillinger
Vel sÝan Internationale og sproglige indstillinger
Vel spjaldri Sprog
Trřst so ß knappin Detaljer.... Hetta opnar vindeyga Sprogtjenester og sprog. ┴ myndini er vÝst hvussu ta sŠr ˙t, tß i f°royskt er skeivt uppsett, av tÝ at danskt knappabor er valt.
Broyt uppsetingina vi at klikkja ß Tilf°j...-kn°ttin. Hetta opnar vindeyga Tilf°j sprog.
Syrg fyri at FŠr°sk stendur Ý bßum teigunum og klikk so ß Ok-kn°ttin
Tß i hetta er gj°rt eigur listin at sÝggja soleiis ˙t
Strika danska knappabori vi at velja Dansk undir Tastatur og klikkja ß Fjern-kn°ttin.
Tß i hetta er gj°rt eigur listin at sÝggja soleiis ˙t
Ofta eru stillingar fyri onnur mßl sum enskt og danskt eisini vi Ý listanum Installerede tjenester. F°royska knappabori kann skriva allar stavir sum vera nřttir Ý hesum mßlunum, so hesi knappaborini kunnu strikast.


text:
BP fær grønt ljós til útbygging við føroyska markið
Allingin er enn ein av smærri oljukeldum vestan fyri Hetland, sum verða útbygdar og knýttar í verandi undirstøðukervi
Poul Michelsen hitti japanska starvsbróðurin í Reykjavík
Umrøddu handilsviðurskiftini millum Føroyar og Japan
Føroyar á ovastu rók í Arktis
Poul Michelsen, landsstýrismaður og vinnulívsmenninir Rúni M. Hansen og Jan Ziskasen settu dagsskránna á Arctic Circle í morgun
Faroe Petroleum undir stóra boriverkætlan
Borar leitibrunnar bæði í Norra og Bretlandi


text:
Lag: Stephen C. Foster
Týtt: Victor Danielsen
1. Mong í heiminum sorgarleys gloyma,
hvussu stutt er vár ferð her á fold,
mong um eydnu og lívsgleði droyma,
til á børu tey leggjast í mold;
mangur sovnar í deyðanum tryggur,
trýr seg vera á beinastu leið,
sum, tá kroppur hans lívleysur liggur,
fær at síggja, Gud kennir hann ei.
2. Mangur lívið at enda er svikin,
heldur víst, at eitt gudsbarn hann er,
tó við streyminum sorgleysur rikin
hann ei syndini mótstøðu ger,
tó hann aldri til Harran sær vendi
og til sannleikans veg snúði sær,
tó ei trúnna, ið frelsir, hann kendi,
tó av nýggjum ei føddur hann var.
3. Mangur ungur læt hjarta sítt dára
av teim lystum, ið lívsvárið beyð;
skjótt í angur hann gramdi seg sára –
brátt hon følnaði, rósan so reyð.
Eg sum gamal til Gud skal mær venda!
Hugsar mangur, tá ungur hann er;
og so trýr hann, hitt besta skal henda –
trýr tað kanska, til ov seint tað er.
4. Ein er vegurin smalur, ein breiður;
nú, mín vinur, hvør vegur er tín?
Einans annar til Himmalin leiðir;
valið sett er til tín og til mín.
Enn í dag stendur alt til at bøta;
hoyr tí frelsunnar orðini greið!
Nú, júst nú er ein lagalig løta,
men í morgin – tað vita vit ei.


text:
Hond løgd á seinastu fyrireikingarnar
Um vikuskiftið hevur føroyska borðtennislandsliðið havt venjingarlegu í Danmark. Hetta er ein liður í fyrireikingunum fram ímóti EM, sum verður í Alicante 18.-23. september.
Luttakararnir vóru Fróði Fríðason Jensen, Hallur Thorsteinsson, Durita Fríðadóttir Jensen og Sólja Hilduberg Djurhuus, sum fingu sera góða venjing og vegleiðing frá landsliðsvenjaranum, Simon Nykjær-Fisher.
Hýrurin var sera góður á leikarum og venjara eftir venjingina, sum fingu nógv burturúr. Hetta var síðsta samlingin føroyska A-landsliðið hevði áðrenn EM, og leikararnir síggja sjálvsagt sera nógv fram til at umboða Føroyar í Spania.


text:
Orð: Ókendur
Týtt: Kajfinn Hammer
1. Sig, hvør er hasin, sín kross má bera
til spott frá fjøldini uttan tal?
:,:Jú, tað er Jesus, hin nasarearin,
sum gekk umkring og bert gjørdi væl!:,:
2. Hygg, undir krossinum har Hann hoknar,
Hann bar jú skuldarkrav títt og mítt!
:,:Frá tornakrúnuni um Hans enni,
hygg, blóðið flýtur so heitt og strítt.:,:
3. Hygg, har til spott Hann á trænum hongur,
hvør hevur fyrr slíka skurssjón sæð?
:,:Hann eygu Síni mót Himli vendi,
og fyri fíggindum Sínum bað!:,:
4. Hoyr, frá Hans varrum eitt “Fullgjørt!” ljóðar,
tá vunnin varð mær ein frelsa von!
:,:Hygg, heyggjar rivna og jørðin skelvir,
teir ásanna tá Hann sum Guðs Son!:,:
5. Vár skuld tað var, at Hann hekk á trænum,
vár skuld tað var, at Hann píndur varð!
:,:Vár skuld tað var, at Hann fór í deyðan,
tá fyri okkum Hann dómin bar!:,:
6. Á, sál, hvør dýrt varð tín frelsa vunnin,
hvønn høgan prís fyri teg Hann galt!
:,:Tú finnur ongan, so høgt teg elskar,
á, kom og gev Honum lív títt alt.:,:


text:
Frelsarin er f°ddur!
4. desember 2017
Jˇhan Henriksen
Tí at tykkum er í dag ein frelsari føddur, sum er Harrin Kristus í Dávids staði! Lukas 2, 11
Astronaturin, James Irwin, 1930 – 1991, var áttandi maðurin á mánanum. Hann segði einaferð: “Tað hevur meiri at siga, at Jesus Kristus hevur sett sínar føtur á jørðina, enn at menniskju hava sett sínar á mánan.
Tað eru hend stór framstig seinastu hundrað árini. Hugsa bara um samferðslu og læknafrøði. Har tað fyrr tók dagar og vikur at ferðast ímillum, tekur nú nakrar tímar. Tann heilivágur, sum vit í dag taka sum eina sjálvfylgju, áttu okkara forfedrar ikki, og doyðu. Vit eiga at fegnast um framstigini.
Vit skulu ikki blanda saman, men øll okkara framstig blikna móti tí størsta undrinum nakrantíð, at Guð gjørdist menniskja. ..... hann (Jesus) , sum, tá ið hann var í Guðs mynd, ikki helt tað fyri rán at vera Guði líkur, men avklæddi seg hana, í tí at hann tók á seg tænara mynd og gjørdist monnum líkur. Filipbr. 2, 6 – 7. Hansara fótaspor, frá krubbu til kross, kunnu menniskju ikki vinna á, hvørki við at fara upp á Mars ella aðra staðni.
Tey hava fingið týdning fyri millónir av menniskjum. Tí hann gjørdist fátækur, fyri at vit skuldu gerast rík. Eitt ríkidømi, sum varir ævigt. Hann gav sítt lív, fyri at vit ikki skulu glatast, men í trúnni á hann hava ævigt lív.
Hann varð til á serligan hátt. Mamma hansara Maria, gjørdist við barn við Heilagum Anda. Hvørki áðrenn ella aftaná, er barn vorðið til á tann hátt.
Maria var trúlovað Jósefi, og hann varð roknaður hansara juridiski pápi. Men hann kom henni ikki nær, fyrr enn hon hevði átt Jesus, so hon var jomfrú, tá ið hon føddi hann; tey fingu so børn seinni. Tí var Jesus bæði Guð og menniskja.
Tað var neyðugt. Guð - annars var hann ikki frelsarin. Og tað var eisini neyðugt, at hann var menniskja, tí annars umboðaði hann ikki okkum. Men tað gjørdi hann í lívi , deyða og uppreisnini. Tað var fyri okkum.
Vit hava torørt við at skilja hetta. Men legg merki til, at Jesus, tá ið hann steig alment fram, ikki nýtti sín guddómleika upp á seg sjálvan; Tá ið hann hungraði, gjørdi hann ikki steinar til breyð. Á krossinum steig hann ikki niður. Men hann brúkti bara sín guddómleika, tá ið tað galt onnur. Hann grøddi og gjørdi undur, øðrum at gagni. Hann var Guð og menniskja - okkara frelsari.
Gleðilig jól.
Jóhan Henriksen


text:
- Tíðindi, mentan og ítróttur
Hevði Darwin rætt? Føroyar eitt undantak í Evropa
Helmingurin av føroyingum vrakar menningarlæruna, sum upprunaliga varð sett fram av Charles Darwin í 1859. Menningarlæran er læran um, at alt lív hevur ein felags uppruna, og at alt lív hevur ment seg ígjøgnum milliardir av árum.
Mótstøðan ímóti menningarlæruni verður staðfest í eini kanning um trúgv og lívsáskoðan, sum Kringvarpið hevur gjørt saman við greiningarfyritøkuni Lóður í sambandi við nýggju sjónvarpsrøðina Gud signi Føroyar.
Globalt á einum fimta plássið
Fyri at kunna samanbera við onnur lond er hesin spurningurin umsettur orð fyri orð eftir eini altjóða kanning hjá stóru ensku hagtalsfyritøkuni Ipsos Mori.
23 lond úr øllum heimspørtum luttóku, og tá vit koyra Føroyar inn í kanningina, sæst, at Føroyar eru millum tey londini í heiminum, har flest fólk vraka menningarlæruna og halda, at gud skapti menniskjuni.
Føroyar eru á fimta plássi eftir Saudi Arabia, Turkaland, Indonesia og Suðurafrika.
Føroyar eitt eindømi í Evropa
Um vit bara hyggja at evropeisku londunum í kanningini, sæst, at talið av kreationistum er nógv tað hægsta í Føroyum.
Føroyar eru altso eitt eindømi í Evropa í mun til spurningin um evolutión ella skapan.
Greiningarfyritøkan Lóður gjørdi kanningia á sumri í 2017, og 532 tilvildarliga vald fólk ímillum 15 og 75 ár luttóku.
Sí eisini


text:
Norðasta stjørnumyndin undir norðurhválvi, Arktos ella Stórabjørn, er upprunin at navninum á Arktis, sum á okkara málið eitur Norðurkollur og er havið - Íshavið - kring Norðurpól. Íshavið er suður at norðastu pørtunum í Evropa, Asia, Norðuramerika og Grønlandi. Meginparturin av Norðuríshavi er fryst, hóast heitir havstreymar ganga norður higar úr Atlantshavi og Kyrrahavi og gera, at luftin hitnar, og ísurin tiðnar við strendurnar við Íshavið. Lítið fólk býr á Norðurkolli, hóast har er nógv tilfeingi og stórt dýrameingi.
Kópur, roysningur og mong hvalasløg tola væl glerkalda sjógvin, tí undir húðini og undir hvøljuni er tjúkt spik, sum lívir væl fyri kulda. Uppi á landi eru reindýr, moskusneyt, hara, pólrevur og úlvur; alsamt á ferð eftir mati. Um veturin leita hesi dýr suður eftir undan ringasta vetrarkuldanum. Stutta summarið blóma nógvar harðførar plantur og veita øllum skordýrameinginum á frostmýrunum føðslu. Her eigur eisini nógvur fuglur um summarið, t.d. helsigás, terna, entur og ymisk másasløg. Ternan eigur i stórum ternubølum i londunum við Íshavið. Móti heysti flýgur hon sína longu ferð heilt suður til leiðirnar við Suðurkoll. Tá líður á summarið har, og nóg mikið er av æti.
Hvítabjørnin hevur lagað seg væl til harðbalna lívið á Norðurkolli og í londunum har um vegir. Hon er ógvuliga klók, er kvik á føti, svimur skjótt, og hvíti feldurin ger, at hon er ring at síggja. Hon veiðir kóp og onnur dýr, og veiðir ógvuliga víða. Hvítabjørn er størsta og tyngsta ránsdýr uppi á landi.
Í londunum við íshavið er nógv tilfeingi. Í Alaska og Norðursibiria er nógv olja, og í Svalbarði høgga norsk og russisk feløg kol. Gull, jarn, silvur, tin og onnur steinsløg eru eisini funnin. Men her er dýrt at reka námsvinnu, men av tí at tilfeingið sum hetta minkar nógvastaðni í heiminum, eru olju- og námsvinnufeløg nú farin at vísa hesum leiðum stóran áhuga.
Lítið fólk býr í køldu, harðføru londunum við Íshavið. Sámar í Sámalandi, jakutar og nenetsar í Sibiria og inuittar í Kanada, Alaska og Grønlandi livdu fyrr av at veiða. Nógv reindýr halda til á hesum leiðum og av teimum fekk fólkið t.d. mat, klæði, amboð og lutir til býtishandil. Nøkur fólk liva enn soleiðis, men tey flestu hava nú búsett seg í bygdum og hava fast arbeiði.
Tað hevur altíð verið trupult at komið fram í londunum við Norðurkoll. Um veturin liggur lendið undir í djúpum kava, og um summarið, tá ið kavin tiðnar, gerast stór lendi bleytar mýrar. Fólk eru í kavaskóm ella á skíðum, at tey skulu ikki søkka niður í kavan. Á gleri og hørðum kava ganga fólk í skóm við tjúkkum, grovum botni, ella tey hava píkar undir skónum, at tey skulu ikki glíða. Fyrr varð hundasleta álitið til allan flutning langvegis; men nú nýta tey flestu kavaskutara. Hann er lættur at handafara, ekur skjótt og orkar væl at draga.
Ísurin í Íshavi er vanliga 2 metrar tjúkkur. Skal verða siglt har norðuri, má ísbrótari verða nýttur, ella hann má sigla undan øðrum skipum og bróta teimum eina rennu at sigla ígjøgnum. Ísbrótarar hava ógvuliga sterka maskinu og ísstyrktan skrokk. Bógvur og stevni eru sergjørd. Ísbrótarin setur ferð á, siglir framskipið upp á ísin, ið so brotnar undan skipinum.
Í 16. øld fóru evropeiskir sjófarar at gera rannsóknarferðir til Norðurkoll til tess at finna eina aðra siglingarleið til Asia. Bretar fóru at kortleggja útnyrðingsleiðina ímillum Kanada og pólísin, og niðurlendskir sjófarar granskaðu landnyrðingsleiðina ímillum Sibiria og pólísin. Men ikki fyrr enn í 1906 vórðu báðar leiðirnar sigldar. Trý ár seinni kunngjørdi amerikanski pólfarin Robert Peary, at hann hevði verið á Norðurpólinum. Summi ivast í, um Peary nakrantíð var á Norðurpólinum, tí ferðin vardi so stutt. Roald Amundsen sigldi útnyrðingsleiðina við Gjøu í 1906.
Leingi hildu summir pólfarar, at pólísurin lá oman á einum stórum meginlandi. Í 1958 prógvaði amerikanski kjarnorkurikni kavbáturin Nautilus, at tað ikki var so, tá ið hann sigldi undir ísinum úr Alaska til Svaldbarð. Seinni hava havrannsóknir kortlagt havbotnin.
Drúgvu vetrarmánaðirnar rísur sólin ikki, og tað kann frysta niður í -70°C. Um summarið setur sólin ikki, og tað kann verða rættiliga lýtt. At tað ikki lýsir fyri degi um veturin og ikki avdagast um summarið, kemst av, at jørðin hellir 23.5° ímóti sólini. Um veturin vendir økið norðan norðurpólkring frá sólini, og myrkt er alt samdøgrið - middagsmyrkur. Um summarið er beint øvugt, tá vendir økið ímóti sólini og ljóst er alt samdøgrið - midnáttarsól. Kaldar vetrarnætur blaktrar norðlýsið á luftini. Norðlýsið er reytt og grønt ljós, sum kemst av ravmagni í ytru jaðrunum í lofthavinum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.


text:
Og heimurin kundi sæð øðrvísi út. Føroyar kundu verið eitt oyðið stað, og vit sum búleikast her, kundu livað onkra aðrastaðni. Flest okkara eru góð við landið Føroyar, og ynskja framhaldandi at búgva her. Vit eru framvegis her, og vit hava eina sterka trúgv á, at hetta skal nokk ganga.
Trúgvin hevur tó fingið nøkur sløg á vangan, serliga hetta seinasta - enn unga - valskeiðið, og tíverri eru útlitini ikki góð fyri at nakar bati fer at vera í nærmastu framtíð.
Fjøllini standa enn, firðir, havið og brimið eru har enn, men tað menniskjaskapta vælferðarsamfelagið - sum hevur týdning, og ger tað vert at liva her - stendur fyri fallið. Ikki tí vit ikki hava ráð, men tí vit ikki vilja raðfesta tað.
Tá tað várar, og blómurnar spíra, grøna grasið veksur og ljósu dagarnar kveikja ein lívgevandi anda, er tað gott at kunna fara til arbeiðis, vitandi at ein partur av mínum arbeiðsavriki fer til at byggja eitt trygdarnet til tey, sum ikki eru líka heppin sum eg.
Várið og samhaldsfestið gera hetta til eitt gott og trygt land at búgva í.
Summarið, við sínum fjálgu løtum, og longum døgum, har tað ber til at ganga langar túrar eftir fjallarøðum, ella bara at sita í túninum, vitandi um at um at onnur eisini kunnu njóta løturnar - sjálvt um teirra inntøkur ikki eru so góðar.
Summarið og samhaldsfestið gera hetta til eitt gott og trygt land at búgva í.
Heystið, við tí skiftandi veðurlagnum og máttmiklu stormunum, har vit veruliga fáa merkt vindar, regn og ódnir á okkara andlit, hevur sín vakurleika, og vit kunnu trygt og fjálgt liva í og merkja lívið. Eisini okkara veikastu og minstu, tí umstøður er skaptar, soleiðis at eisini tey verða vard.
Heystið og samhaldsfestið gera hetta til eitt gott og trygt land at búgva í.
Veturin, har alt er í dvala, og dagarnir gerast stuttir, soleiðis at eg veri mintur um at fanga løturnar, við kava, gleri og spegilsklárum vøtnum, minna á at tungar og kaldar løtur kunnu eisini raka mannalívið, og tá er gott at onkur kann lofta.
Veturin og samhaldsfestið gera hetta til eitt gott og trygt land at búgva í.
Men, tíverri tykist eitt politiskt heyst at vera komið, har okkara uppbygdu vælferðarskipanir verða niðurlaðaðar. Fyrst við tí ófíggjaða "flatskattinum", eftirlønarskattinum og so við prátið um møgulig gjøld fyri sjúkrahústænastur. Tá gerst spurningurin, um ójavni ikki kemur í - hvørt tað er líka hugaligt at vera verandi í landinum. Og um vit ikki ansa okkum, verða vit rakt av einum politiskum vetri - har alt lív í landinum verður rikið burtur.
Heldur ynski eg mær eitt politiskt vár, har tær ábøtur, sum vælferðarsamfelagið hevur tørv á, verða gjørdar. Ein sosiallóggáva sum er tíðarhóskandi, ein skattaskipan, ið tekur hædd fyri, at summi hava lægri inntøkur, og ikki kunnu lofta sær sjálvum, um eitthvørt í lívsins viðurskiftum ikki gongur einum til vildar. At holini í vælferðarskipanini vera tett, soleiðis at eingin dettur ígjøgnum. Tað snýr seg um raðfestingar - og at tora at raðfesta.
Ikk fyrr enn tá kunnu vit møta tí politiska summarinum.
Jógvan Philbrow


text:
Sverri Egholm
03.08.2015 - 23:26
Teenstreet legan koyrir við fullum blussi í Týsklandi í hesum døgum. Legan er frá 1. - 8 august í Offenburg í Týsklandi.
Heili 2500 tannáringar eru á leguni, men umframt tað, eru nógv onnur fólk knýtt at leguni. Tilsamans 4300 fólk sum koma úr 42 ymiskum londum. Heimasíðan om.fo skrivar, at Føroyar eru øgiliga væl umboðaðar á Teenstreet við heili 405 fólkum.
Heimasíðan om.fo skrivar frá Teenstreet og í kvøld stendur ein stuttlig søga at lesa. Søgan er um 16 ára gomlu tríburðararnir Birgir, Teodor og Tórður Jacobsen úr Fuglafirði.
Teir blivu tiknir til síðis av redaktiónini hjá om.fo í dag, áðrenn teir skulu fara at fáa sær døgurða.
Teir søgdu, at hetta er fyrsta ferðin, teir eru á Teenstreet, og higartil hevur teimum dámað framúr væl. Teir greiða beinanvegin frá, at tað er deiligt at koma saman soleiðis við øðrum trúgvandi frá øllum møguligum londum at hoyra Guds orð. Tá teir verða spurdir, um tað er okkurt serliga cool, ið teir vilja framhevja, siga teir við ein munn Throme room - tað er lovsangsløtan um kvøldið. Hetta er nakað heilt serligt. Her verður lovsungið av fullum hálsi, tú torir at vera fríur - eingin hyggur eftir tær, og tú kanst bara vera sum tú ert.
Beiggjarnir hugna sær eisini í fríltøunum. Teir halda, at kanska var tað í so heitt í dag, men tað gongur kortini. Tað er bara at drekka nokk av vatni. Í gjár í eini fríløtu vóru Birgir og Tórur til dans. Og í dag hevur Theodor verið til grafitti máling - so nú verða garðarnir í Fuglafirði nakað vakrir, tá ið hann kemur heimaftur.
Tríburðarnir eru synir Jónfríð og Dia Jacobsen úr Fuglafirði.


text:
- Tíðindi, mentan og ítróttur
Fimleikafelagið Ljósið steypavinnari
Í gentubólkinum var Team Lyra úr Fimleikafelagnum Ljósið á odda fyri seinnu kapping, og tær gjørdu ikki mætari, enn at tær øktu um leiðsluna til seinnu kapping, so tær at enda vunnu greitt.
Hjá unglingunum tyktist eftir fyrru kapping eingin ivi vera um, at Team Eina úr Havnar Fimleikafelag fór at vinna samlaðu kappingina, og so var, men Vípan úr Støkk kom nógv nærri enn tær gjørdu til fyrstu kapping, so spenningurin til FM kappingina í mai er stórur.
Hjá kvinnum Var Hydra úr Fimleikafelagnum Ljósið stóri favoritturin eftir fyrru steypakappingina, og tær sviku heldur ikki hesaferð, og gjørdust greiður steypavinnari í kappingini hjá kvinnum, har einans tvey lið luttóku.
Næsta kapping verður FM undankappingin í mai, men flestu av liðunum fara at kappast í ymsum kappingum kring um í Europa, áðrenn kappast verður aftur í Føroyum.
Sí eisini


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Trivnaður
Apríl 30 , 2007Eitt áhugavert hugskot at binda Fjalsveg við Ovasta veg! Tá kundi givið møguleika at fingið knýtt ætlanina hjá Agendafelagnum við bátahyli og Gjógvará saman við viðarlund og gomlu rættini. Og síðan aftur knýtt tað saman við ovasta vegi - tað ljóðar heilt romantiskt.
Í sama viðfangi vil eg heita á tykkum um at snøgga komandi sárið innast á Fjalsvegi, so tað ikki kemur at standa bløðandi eins og grótbrótið og Miðalsbrekka. Eftir mínum tykki er Vestmanna ein nátúrliga vøkur bygd, sum bygdarráðið eigur at varðveita og menna sum eina slíka. Ikki minst fyri at tekkjast okkara ferðafólki. Hvør veit um ikki tað kundi økt um trivnaðin hjá okkum vestmenningum og møguliga lokka onnur hendaveg, nú tað letur til at bygdir og býir kappast um at draga íbúgvar til sín.
Ellisheimið o.a.
Apríl 28 , 2007Mær tykir nú ikki at bygdarráðið hevur "etið seym" fyri tað um tey hava lagt ellisheimið út á Grønanes, haðani verður vónandi annað enn gamlir rustikustar at síggja í framtíðini. Tó havi eg við hvørt hugsað, hví hægri parturin av Follendi ikki kann nýtast í staðin fyri upprunaliga ætlaða økið? Er tað ov lítið? Ella er onnur ætlan við tí? Kvívíkskingar høvdu helst heldur ikki fingið ilt eitt vist stað av so lítlari broyting!!!! Annars haldi eg, sum seinasti æraði skrivari, at vegirnir í Vestmanna eru ikki nakað at reypa av, men tað eru helst nógv bygdarráð aftur gjøgnum tíðirnar, sum kunnu skriva hetta upp á syndalista sín. Ringast er stætt á Niðaravegi, men har er ikki lætt at gera tað stóra, men nøkur "víkipláss" kundu verið gjørd her og har, t.d. inni á Fitjum oman fyri hjá Herit, har er ofta proppur, og so kundi nýggj brúgv verið gjørd um Fossá við Ovaraveg, so stórir bilar kundu farið handa veg, tað hevði tikið ringasta trýstið av Niðaravegi.
Eg haldi eisini at vit skulu gevast at klandrast við kvívíkskingar, men teir skulu eisini gevast at klandrast við okkum, altso vit skulu semjast, lata alt gamalt agg fara aftur við borðinum og seta nýggja dagsskráð: samvinnu, táfyrstani kemur nakað gott burturúr fyri báðar partar. Meðan eg nú eri í gongd, so havi eg eitt uppskot aftrat um vegir/gøtur. Hevði tað ikki verið eitt hugskot at bundið ovasta veg saman við Ovaraveg við eini gongugøtu, so høvdu helst fleiri nýtt høvið at spáka sær ein túr har uppi og notið frálíka útsýnið haðani.
Annars takk fyri hesa frálíku spyrjisíðuna.
Sýsluskrivstovan
Apríl 25 , 2007Hvussu nógv hevur komunan boði uppá húsið ?
sýsluskrivstovan
Apríl 24 , 2007hevur vestmanna kommuna keypt sýsluskrivstovuna,
ella hevur VK ætlan um at ogna sær hesa.
Heilsan Steingrím.
Takk fyri !
Apríl 18 , 2007Eg vil enn einaferð takka komununi fyri sera góðu heimasíðuna. Við tykkara spurnarkassa vísa tit/vit, at Vestmanna komuna er nr. 1 tá ið umræður gjøgnumskygni.
Fjallsvegur
Apríl 17 , 2007Hvussu verður nú arbeiðið við vegin fer í gongd: fer tað at verða koyrandi eftir vegnum, ella kunnu fólkini, ið búgva eftir vegnum vænta, at teirra vegur verður stongdur hesa tíð ??
Vetrarfriðing
Apríl 13 , 2007Nú var aftur alt etið inni í garðinum hjá mær, man roynir at ansa væl eftir, men tað er næstan ómøguligt. Verður arbeitt seriøst við málinum, ella er tað bara vøkur orð fyri at fáa borgarnar at tiga.
Hvat skal seriøst til at vetrarfriða. Eg vil gjarna gjalda bæði 1 og 2 % fyri at fáa vetrarfriðing. Vilja bøndurnir ikki, ella hvat ! Tað kann ikki verða meiningin at nøkur fá súrga alt lívið og alla menningina hjá bygdini. Vestmanna er vøkur, men hon kundi verði nógv vakrari. Tó so, hetta bygdaráðið hevur rudda og fríðka nokkso nógv um bygdina, men tað kann altíð gerast meira.
Annars tøkk fyri frálíka heimasíðu.
Gamli skúli
Apríl 12 , 2007Hvat skal gerast á økinum har gamli skúli liggur eftir at hann er niðurtykin.
Skal tað vera grundstykki, ruinplass, frítíðarpláss ella okkurt heilt annað
Leingjan av Fjalsvegi
Apríl 10 , 2007Vil tað siga at fjalsvegur nú verður longdur og eisini íbundin við vegin uppi í miðalsbrekku.
Grundstykkir
Apríl 09 , 2007Hvussu leingi kann man hava eitt grundstykki frá VK uttan at byggja á tað, tá ið tað ikki er goldið - ella er goldið.
Her verður serliga hugsa um grundstykkir uppi í meðalsbrekku.
Er nøkur reglugerð á økinum.
heilsan Steingrím.
Parkering
Apríl 05 , 2007Kundi hugsa mær, at tit høvdu eina avtalu við tey, sum fingu ein bita burturav økinum framvið vegnum í skúlanum, at tey skuldu parkera á økinum tey fingu. Hatta er ótolandi, at ein BMW stendur parkeraður framvið húsinum í dagar, samstundis, sum parkeringsplássið niðanfyri skúlan er tómt. Tit hava skriva so ofta, at hetta er mál sum politiið skal avklára, men er tað ikki tykkara uppgáva at ringa eftir teimum ?
Høllin VÍF veitslan svar tykkara 2.4. 200
Apríl 01 , 2007Skilji eg svar tykkar rætt er eisini loyvt at skoynkja tá ið tann almenni dansurin byrjar sum vanligt um midnáttarleiti. Vóni at svar sum VK hevur givið er rætt. Vantast kann at nevnda útskeinking verður roynd við Føroya Rætt, serliga nú slík útskeinking hevur áhuga hjá fleiri loyvishavarun.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
16. aug 2007, 09:56
Trolbáturin Gorm sleit endarnar síðstu nátt og rak á land undir Statoil í Saltangará. Skipið lá við Bakkafrost, tá endarnir slitnaðu i nógva vindinum, ið var
Havnameistarin hjá Runavíkar havn, Jón Rosenblad, sigur, at hann var ikki sjálvur á vakt, tá trolbáturin hjá Rodmundi Nielsen sleit um 02-03-tíðina. Annar maður var í hansara stað.
- Sum eg havi skilt, var vindurin um einar 20-22 metrar um sekundið og í ælunum móti morgni upp í einar 25-26 metrar.
Jón sigur, at Tjaldrið, sum lá á Kollafirði, var skjótt hjá Gormi, fekk trolbátin leysan úr landi og sleipaði hann yvir á Skála.
- Eg dugi ikki at siga, um nakað er komið upp á skipið, men vónandi er tað ikki so, sigur havnameistarin.
Jón Rosenblad sigur, at útnyrðingurin strekkir allan Skálafjørðin, men tíbetur hendi ikki øðrum skipum nakað, sum lógu við bryggju.
© Vilmund Jacobsen - Sosialurin


text:
Leikbann í væntu
Jan Smedemark | 24/04/17
Vit hava hugt nærri eftir hvussu býtið millum kortini hava verið hesi fimm fyrstu umførini. Samanlagt í Effodeildini eru fallin 101 gul kort og fýra reyð. TB/FC Suðuroy/Royn hava fingið 16 gul kort, men onki reytt. Hetta gevur sambært Faroesoccer 16 sektarstig. Givið verður eitt sektarstig fyri gult kort og trý fyri reytt kort.
Talvan niðanfyri vísur Effodeildarliðini og tey kort, sum tey hava fingið. Har sæst, at TB/FC Suðuroy/Royn er tað liðið, sum hevur fingið flestu gulu kortini. Flest sektarstig hevur KÍ fingið.
Hyggja vit nærri at TB/FC Suðuroy/Royn, so kann staðfestast at har eru tvey leikbann í væntu.
Jón Krosslá Poulsen og Heri Kjærbo hava higartil fingið trý gul kort og eftir fýra gul kort fær leikarin leikbann.


text:
Orð: Lidie H. Edmunds
Lag: William J. Kirkpatrick
Týtt: Victor Danielsen
1. Á morgni árla ein rødd er hoyrd,
eitt kall, so stilt og blítt:
Kom nú, mítt barn, kom í hirðans favn,
har tú lívsins vatn fært frítt!
Men eg hoyri svarið so tankaleyst,
so ókent við lívsins stríð:
Eg skal njóta verðina nakað enn,
eg skal koma onkuntíð!
Niðurlag:
Áh, hoyr nú, vinur, og vel nú beint!
Gud skal einaferð svara:
Ov seint, ov seint!
Áh, hoyr nú, vinur, og vel nú beint!
Gud skal einaferð svara:
Ov seint, ov seint!
2. Og middagsstundin, hon nærkar seg,
og hin røddin hoyrist enn;
hon kallar teg til eitt betri lív:
Kom nú, sál, og Harran kenn!
Lat teg frelsa nú, tæn nú Harranum,
í hans fótspor treystur stíg,
kom og arbeið nú trúliga fyri hann! –
sama svarið: Onkuntíð!
3. Nú sólin komin er vesturum,
nú er luftin vorðin køld;
man Harrin bíða í náði enn,
nú ið nærkast myrka kvøld?
Jú, hann kallar enn, hoyr hans kæru rødd:
Kom, tú gamli, favn mín í!
Áh, men, syndarin herdur tey mongu ár,
svarar aftur: Onkuntíð!
4. Sál, ansa tær, meðan enn er tíð,
vel tær nú hin góða lut!
Tí hví vilt tú koma skelvandi
einaferð fram fyri Gud!
Hoyr nú Jesu rødd, legg við krossins fót
tína byrði, synd og stríð,
og lat Harran nú fáa eitt annað svar
enn hitt gamla: Onkuntíð!


text:
- Tíðindi, mentan og ítróttur
Eingin bíðilisti til íbúðirnar á Frúutrøð
Tað sigur Tórshavnar kommuna á heimasíðuni.
Fleiri borgarar hava víst íbúðarbyggingini á Frúutrøð ans, og hava vent sær til kommununa fyri at skriva seg upp til íbúð har.
Kommunan fer at selja privatum samtaki økið til íbúðarbyggingina, sum fer at byggja, selja og leiga íbúðirnar út.
Fyrst í 2019 verður væntandi greitt, hvør vinnur útbjóðingina upp á verkætlanina um íbúðarbyggingina á Frúutrøð, sigur Tórshavnar kommuna.
Sí eisini


text:
U14 Dreingir víðari í steypakappingini
TB | 12/04/17
Í dag var fyrsti dystur her um páskini og vóru tað U14 dreingirnir í SB samstarvinum, sum løgdu fyri. Dysturin varð leiktur við Stórá seinnapartin í dag.
Argjadreingir vóru komnir suður við Smyrli og byrjaði dysturin klokkan 16:00.
Tá bríksla varð fyri hálvleik var støðan 2-0 til AB dreingirnar, men eftir hálvleikin kom vend í og heimaliðið gjørdu tvey mál og sostatt endaði dysturin við einum 2-2 javnleiki, men eftir sum at talan var um dyst í steypakappingini, so skuldi dysturin avgerast við brotsspørkum.
Málini fyri SB gjørdu Ári Thomasen og Baldur Egholm Petersen. Málið hjá Ára kom eftir eitt sera vakurt fríspark.
Endin av brotssparkskappingina var, at SB dreingirnir drógu longra stráðið og tryggjaði harvið liðnum víðari luttøku í kappingini. Martin Bogason Johannsen var ísakaldur við síðsta skotinum, sum tryggjaði SB sigurin.
Í fjórðingsfinaluni stendur vinnarin av dystunum millum Giza/Hoyvík og Víkingi fyri skotum. Tann dysturin verður leiktur 10. juni.
Annars kunnu vit enn eina ferð minna á tað eru nógvir dystir á skránni um páskini – sí Dystaryvirlitið her.


text:
Tiltak
Hjálp eg skal uttanlands at lesa
Skal tú flyta av landinum og situr inni við eini rúgvu av spurningum?
So vita vit júst hvat tú skalt gera. Aftur í ár skipa Ó og BankNordik fyri væleydnaða tiltakinum "Hjálp eg skal uttanlands at lesa" dagarnar 1. og 2. august.
Til tiltakið verða eitt breitt úrval av viðkomandi fyrilestrum og møguleiki er at vinna viðkomandi vinningar:
- Ein flytiplattur frá Posta
- Sveiggj flogferðaseðlar
- Atgongumerki til Summarfestivalin
Tað kann tykjast fløkjasligt at flyta av landinum í lestrarørindum. Hvussu gert tú við SU, NemID, CPR nr., banka- og tryggingaviðurskifti? Um tú ert ein av teimum, ið situr inni við hesum, ella øðrum spurningum, er tað júst tær, vit skulu hava fatur á.
Fyrilestrahaldarar koma at greiða frá lestrarlívinum í:
- Keypmannahavn
- Aalborg
- Århus
- Onglandi
- Íslandi.
Í millum fyrilestrarnar eru fløvar tvíflísar og frísktpressað djús frá No. 12 at fáa, afturvið góðum summartónum ið livandi DJ spælir fyri okkum.
Kom til tiltakið “Hjálp, eg skal uttanlands at lesa", ið Ó og BankNordik skipa fyri, og fá góð ráð og svar uppá tínar spurningar.
TILTAKIÐ ER ÓKEYPIS, OG ØLL ERU HJARTALIGA VÆLKOMIN.


text:
Flogbóltur: U 17 landsliðið dreingir úttikið
ítróttur08-10-2018 - 13:24 - Jóanis Nielsen
U 17 landsliðið hjá dreingjum, sum í komandi viku skal spæla við í Evropeisku Flogbóltskappingini NEVZA, sum verður í Ikast í Danmark, er nú úttikið.
Venjararnir Rajko Petrovic og Hans Simonsen hava úttikið hesar leikarar:
Fleyr
Jónfinnur Jógvansson Hansen
Mattias Nolsøe Isaksen
Tórur Paulason
Hørður Joensen
SÍ:
Hjørtur Joensen
Bjarni Joensen
Silas Poulsen
Ragnar Weihe
Jógvan Kári Birgirsson Lauritsen
Julian Vest Niclasen
Jón Weihe Simonsen
Mjølnir:
Dávið Hentze
Liðið er her avmyndað saman við U 17 gentunum undir seinastu venjingini, sum var í Kollarfirði leygardagin.
Føroyar eru í bólki saman við Svøríki og Onglandi.
Í hinum bólkinum eru Danmark, Finland, Norra og Ísland.


text:
Bulurin í bústaðartrupulleikanum
Politikkur21-05-2018 - 20:01 - Jóanis Albert Nielsen
At stórur mangul er á okkara bústaðarmarknaði, og serliga tá ið tað kemur til leigubústaðir, er eingin loyna. Ung lesandi vilja heldur leiga enn at eiga, og eldri vilja fegin sleppa úr teirra stóru húsum og til okkurt minni. Nógv vilja vera við til at loysa hendan trupulleikan: Bústaðir, kommunurnar og tey privatu – tey einastu, sum ikki vilja spæla við, er landsstýrið.
Bústaðir er í ein vissan mun byrjað at basa trupulleikanum, og eru eisini í gongd við at byggja fleiri íbúðir. Men stjórin í Bústøðum hevur fleiri ferðir víst á, at Bústaðir klárar ikki einsamalt at loysa hendan ovurhonds stóra trupulleikan, og vísir á, at aðrir aktørar mugu á banan.
Privatir aktørar eru byrjaðir at byggja; eitt nú hevur fyritøkan MARK longu bygt 38 leiguíbúðir, og Betri Samtakið fer nú eisini undir at byggja leigubúðstaðir. Men privati ídnaðurin hevur víst á, at Bústaðir hevur munandi betri kappingarstøðu, og ger hetta tað sjálvandi lítið lokkandi hjá teimum privatu.
Eitt av tingunum, ið gevur Bústøðum eina betri kappingarstøðu er, at søla hjá kommunum til Bústaðir “kann javnsetast við sølu av kommunalari fastogn til landsmyndugleikar.” Hetta framkemur í eini avgerð hjá Innlendismálaráðnum frá 2013. Eisini framkemur, um metingina av søluprísi, at: ”Tá kommunan ger eina slíka meting, hevur hon eitt ávíst rásarúm.”
Hetta vil siga, at kommunur kunnu bjóða Bústøðum bílig grundstykkir uttan at bjóða tey alment út.
Tó sær tað út sum, at kommunurnar vilja veita privatum somu treytir sum Bústøðum. Hetta sæst í nýggja bústaðarpolitikkinum hjá Tórshavnar Kommunu, har skrivað stendur:
”…Kommunan ynskir at arbeiða fyri, at privata vinnan fær líknandi treytir viðvíkjandi atgongd til kommunalt lendi sum Bústaðir, tá tað snýr seg um at byggja leigubústaðir.” - Og vísir síðani beinleiðis til kunngerð hjá landsstýrinum.
Men samstundins sum Bústaðir, privatir aktørar og kommunurnar syngja í sama kóri, so velur landsstýrið at syngja ein heilt annan tóna. Landsstýrið velur at senda greið tekin um, at tey ikki vilja hava privatar á marknaðin og tvíhalda um, at Bústaðir er einasta loysnin, eins og núverandi bústaðarpolitikkurin hjá landinum frá 2013 leggur upp til.
Eitt stórt stig fram ímóti at loysa bústaðartrupulleikan, er sera einfalt.
Stigið verður tikið við, at landið kemur uppí sum ein viðspælari heldur enn ein mótspælari, og orðar ein nýggjan bústaðarpolitikk, sum bjóðar privatum vælkomnum og gongur ynskinum hjá kommununum á møti við at broyta landsins reglar, og harvið geva privatum somu treytir sum Bústøðum.
Okkara ungu, okkara eldru, ja, allar Føroyar hava uppiborið, at landsmynduleikin er ein viðspælari heldur enn ein mótspælari at tryggja ein betri bústaðarmarknað.
Vegna Huxa
Tummas Jóhan í Djónastovu, formaður


text:
Giftir pensjónistar framvegis við skerdan lut
politikkur09-05-2018 - 14:40 - Jóanis Nielsen
Gjógvin er greflig í spurningin um sosiala ójavnan millum gift og samlivandi pør tá tað kemur til pensjónsútgjald, so grefligur at Kári P. Højgaard, løgtingsmaður fyri Sjálvstýri hevur sett landsstýriskvinnuni í almannamálum, Eyðgunn Samuelsen skriftligan spurning eftir TS § 52a.
1.Hvørji stig fer Eyðgunn Samuelsen, landsstýrismaður at taka til tess at burturbeina sosiala ójavnan, ið valdur millum gift pør og samlivandi?
2.Er møguleiki fyri, at allir pensjónistar verða roknaðir sum einstaklingar, hvat hevði tað kosta?
3.Heldur landsstýrismaðurin, at pensjónistar, sum velja at liva saman pappírsleyst, eiga at verða javnsettur við giftar pensjónistar og fáa sama pensjónsútgjald?
4.Eigur Almannastovan at fáa møguleikan at eftirkanna, um fólk, sum fáa almannaveitingar sum einlig, ikki liva saman pappírsleyst, og tí ikki verða mótroknað sum hjún?
Viðmerkingar
Sum lógin er orðað í dag, hevur Almannastovan ikki møguleika at eftirkanna, um fólk, sum fáa almannaveitingar, veruliga eru einlig, ella tey velja at liva saman sum hjún uttan vígslubræv.
Tað sama er galdandi fyri hún, sum náa pensjónsaldur. Pensjónistahjún verða revsað og fáa áleið 25% lægri pensjónsútgjald. Tað er grundað á, at tey hava forsorgarskyldu mótvegis hvør øðrum, og at tað eru ávísar sparingar, tá tey liva saman.
Um pensjónistapar harafturímóti velur at liva saman sum hjún pappírsleyst, hava hesi møguleikan at fáa pensjónsútgjald sum støk, t.v.s. umleið 5.000 krónur meira um mánaðin at liva fyri.
Heldur hendan gongdin fram, veðrur avleiðingin uttan iva, at fólk fara at frávelja at gifta seg. Okkara lóggáva leggur upp til, at tað í flestu førum loysir seg nógv betur at liva saman ógift, enn í siðbundna hjúnabandinum.
‘Tað kann ikki verða politiska endamálið.
Pensjónsnýskipanin er eitt stig rætta vegin, har sjónligir batar eru framdir, serliga fyri tey sum bert hava pensjónina at líta á og ætla at vinna sær nakrar krónur aftrat pensjónini, so leingi sum heilsan loyvir tí, og møguleiki er til tess.
Hesin spurningurin verður settur, fyri at seta sjóneykuna á mismunin mótvegis siðbundna hjúnabandinum og fáa greiðu á, hvørja ætlan landsstýrismaðurin hevur hesum viðvíkjandi.
Á Løgtingi, 8. mai 2018
Kári P. Højgaard


text:
Útisetar
Ókeypis flutningur til limir í Danmark
Bank Nordik og Smyril Line stuðla Bókaklubbanum soleiðis, at limir í Danmark ikki rinda nakran eykakostnað fyri flutningin úr Føroyum til Danmarkar. Útisetar í Danmark rinda sostatt sama kostnað fyri bøkurnar sum limir í Føroyum.
Heldur ongin eykakostnaður verður lagdur afturat, um fleiri bøkur verða bílagdar.
Trýst her og tekna teg sum lim í Bókaklubbanum.
Stuðulin frá Bank Nordik og Smyril Line merkir eisini, at limir í Bókaklubbanum í Danmark kunnu halda STROK og Píka7 uttan at gjalda fyri flutning, tí bløðini verða send saman við bókapakkunum. Trýst her og tekna hald fyri STROK og Píka7


text:
Lag: George F. Root
Týtt: Jákup Olsen
1. Vit fara til várt Himmalheim,
hin ljósa stað at sjá,
at gleðast har í ljósinum,
gullgøtum ganga á;
men, áh, tú sál, sum ófrelst er,
og Satan heldur tær:
Sig, skulu vit nú skiljast her,
teg sakna uppi har?
2. Ja, perluportrið opið er,
vit atgongd skulu fá;
har er ei tár, ei suff, ei sorg,
har synd ei inn skal ná;
áh, kom við okkum til hitt land,
sum aldri myrkur sær!
Sig, skulu vit nú skiljast her,
teg sakna uppi har?
3. Vit bera boð frá Harranum,
sum her seg ofraði,
um frið og frelsu, ævigt lív,
um náði fyri teg;
áh, lurta, hoyr tey gleðiboð,
sum her fram berast tær!
Sig, skulu vit nú skiljast her,
teg sakna uppi har?
4. Vit vóru ófrelst einaferð,
í synd vit vóru deyð,
men blóðið loysti okkum út
úr deyða, synd og neyð.
Legg teg við bróst hans, tyngda sál,
og frið títt hjarta fær!
Sig, skulu vit nú skiljast her,
teg sakna uppi har?
5. Vit vita, tíðin fer við skund,
skjótt Harrin komin er;
áh, vinur, kom í ørkina,
kom nú, tí tíðin fer!
Tá náðitíðin úti er,
tá læst er hurðin tær;
sig, skulu vit nú skiljast her,
teg sakna uppi har?


text:
Orð: Zacharias Zachariassen
Lag: Edwin O. Excell
1. Hátt á einum kletti ein viti stóð,
gav sær ikki far um fjøru ella flóð,
grundaður á hellu, tryggur stóð hann har,
kastaði sítt ljós bæði fjart og nær.
2. Um á vetri brimið í bergið stóð,
kavarok og regn og vindur vitan sló.
Og um summarlýkkan kíndi vitans brá,
skein hann líka trútt yvir havsins vág.
3. Millum riv og vandar, á veg til lands,
mong ein skúta takksom vitanum gav ans.
Sóu teir hann skyggja, stýrdu teir hans leið,
vandaleys var skútan og kósin greið.
4. Eins og hesin vitin á myrkum veg,
Jesus vil, at tú skalt lýsa fyri seg.
Mangur er í vanda, mangur einki sær,
lýs tí fyri hann bæði fjart og nær.


text:
Fígging
Fígging er ein týdningarmikil partur av byrjanini.
Íverksetarar kenna tað væl. Tá ein situr og arbeiðir við sínum hugskoti og er í ferð við at byrja eina nýggja fyritøku. Tað er ofta ein avbjóðing, og hvar skalt tú leita tær fígging.
Tey flestu hugsa helst um bankan. Men tað er ikki altið her tú skal fara fyrst.
Tann besta trygdin ein banki kann fáa, er at fyritøkan er før fyri at gjalda skuldina aftur. Hesa trygdina kanst tú ikki altíð geva í byrjanini av tínum virksemi, tá tað ræður um at fáa selt tína fyrstu vøru og byggja ein markna upp. Tú hevur ikki nakað at gjalda aftur við, fyrr enn tú hevur inntøkur av tínum vørum ella tænastum.
Hvørjir aðrir møguleikar eru so hjá íverksetarum í byrjanini av sínum virksemi.
Ein kann søkja um stuðul frá Vinnugrunnum ella lán frá íløgufeløgum, sum trúgva uppá verkætlanina og eru sinnaði at taka ein størri váða enn bankin.
Ein annar møguleiki er eisini, at arbeiða hart og vinna eitt sindur av peningi við síðuna av.
Ein týdningarmikil partur er eisini eginfígging. Hetta merkir, at tú sum íverksetari sjálvur hevur spart eitt sindur av pengum saman. Hetta viðførir, at tú hevur minni brúk fyri aðrari fígging. Haraftrat er eginfígging eitt gott tekin, tá tú skal søkja íløgufeløg ella bankar um írestandi fíggingina.
Situr tú og hugsar um tínar fíggingarmøguleikar, og hvussu tú kemur víðari, set teg í samband við okkum í Íverksetarahúsinum.


text:
- Tíðindi, mentan og ítróttur
Onki kannabis
Uppskotið um eina royndarskipan við medisinskum kannabissi verður ikki samtykt í løgtinginum.
Meirlutin í Trivnaðarnevndini, tað eru umboðini hjá samgonguni, mælir tinginum frá at samtykkja uppskotið til samtyktar, sum Jenis av Rana hevur lagt fyri tingið.
Meirilutin staðfestir í áltitinum, at tað er møguligt hjá sjúklingum at fáa útskrivað cannabisolju frá læknum í Føroyum í dag. Allir læknar hava henda rættin, og neyðugt er tí ikki at søkja um serligt loyvi til tað.
Minnilutin í nevndini, tað eru umboðini hjá andstøðuni, tekur undir við uppskotinum og mælir tinginum til at samtykkja uppskotið.
Sí eisini


text:
Tíðindaskriv
12.04.2018 - 22:40
Mentan > Mentan > Konsertir
20.-22. apríl verða seinastu konsertirnar í norðurlendsku PULS-røðini, sum er eitt samstarv ímillum Norðurlandahúsið, Listastovuna og Spaniastovu.
Tað verður finska Mirja Klippel, sum í 2016 varð kosin ársins sangskrivari við Danish Music Awards Folk, sum fer á pallin saman við dananum Alex Jønsson. Vælumtókti føroyski sangarin og sangskrivarin Marius Ziska, sum gevur nýggja fløgu út í næstum, byrjar konsertina við nøkrum løgum.
Mirja syngur um kærleika, kríggj og longsul. Um skógir, vøtn og djór. Hon syngur um lívið sum reikfólk, um samhuga og tað at ongantíð rættiliga hoyra heima nakrastaðni. Orð hennara eru ein røð av sterkum kenslum, sum bresta, tá hennara djúpa langtandi rødd og spanski gittari renna saman við falsettini hjá Alex og hansara livandi el-gittarspæli.
Við tónleikinum sum heimstað og heimin í bakgarðinum, hevur Mirja seinastu árini verið á konsertferð í m.a. Týsklandi, Grønlandi, Danmark, Finnlandi, Svøríki og Sveis.
Í 2014 varð hon liðug á Sibelius Akademinum í Finnlandi og á háskúlanum fyri drama og tónleik í Stokkhólmi. Mirja spælir uppá fleiri instrument so sum klaver, gittar og trummu.
Mirja er við á fleiri útgávum, m.a. hjá I think you're awesome, Kristina Issa, Duo Kämmi og síni fyrstu soloútgávu "Lift your lion", sum kom út í 2016. Hendan útgávan gjørdi at hon sama árið varð kosin at vera "Songwriter of the year" við Danish Music Awards Folk, umframt at hon var í uppskoti til virðisløn fyri "Best New Folk Act".
Konsertirnar verða fríggjakvøldið 20. apríl í Musikkskúlanum í Sørvági, leygarkvøldið 21. apríl í Spaniastovu í Klaksvík og sunnudagin 22. Apríl í Norðurlandahúsinum.
Konsertirnar eru partur av norðurlendska tónleikasamstarvinum PULS hjá Nordisk Kulturfond.
- Norürlandshúsið


text:
Washington DC
Henda greinin er um høvuðsstaðurin District of Columbia. Sí Washington fyri at lesa greinina um stakríki Washington.
Washington, D.C. (alment District of Columbia), ofta eisini bara nevnt Washington, er samveldishøvuðsstaður í Sameindu Statunum, og hevur umleið 632 000 íbúgvar. Hann varð bygdur til høvuðsstað, eftir at landið varð sjálvstøðugt, og stendur beinleiðis undir felagsstjórnini. Hann er vakur býur við prýðiligum bygningum og vakstrargørðum. Býurin Washington breiðir seg út við nógvum grønum blettum. Serliga úti við Hvítu Húsini, stjórnarbygningarnar, Frælsisvarðan og har eru eisini risasøvnini. Vegirnir eru breiðir og beinir. Borgin, sum kongressin kemur saman í, eitur Capitol. Amerikanska kongressin hevur tvey kømur: Umboðsmannatingið og Senatið.
Washington DC varð grundaður 16. juli 1790. Býurin bleiv doyptur Washington 9. septembur 1791 eftir George Washington forseta. Navnið hevur tveir partar: Washington (ein býur) og District of Columbia ella DC. Stjórnin í USA heldur til í Washington DC, har forsetin og húski hansara búgva í Hvítu Húsunum. Her hava teir húsast t.d. George Washington, Thomas Jefferson, Abraham Lincoln, Theodore Roosevelt, John F. Kennedy, Jimmy Carter, Ronald Reagan, Bill Clinton, George W. Bush og Barack H. Obama.
Í 1790-1791 samtykti amerikanska tingið lógirnar at fáa skipað ein høvuðsstað í øllum USA. Men tingið vildi sleppa undan ósemju millum londini um, hvar hann skuldi vera. So tá ið George Washington, forseti, hevði valt økið til høvuðsstaðin, sum varð nevndur eftir honum, fekk býurin og lendið serstøðu í samveldinum; District of Columbia, stytt DC. District of Columbia er tí ikki eitt stakríki í USA.
Fólkið í Washington D.C. hevur valrætt til umboðsmannatingið, men tingmenn teirra hava ikki atkvøðurætt. Høvuðsstaðurin er eitt samveldisøki, og tey ið búgva har hava - mótsett íbúgvunum í teimum 50 statunum – onki umboð við atkvøðurætti í Kongressuni. So tey stríðast fyri at fáa rættindi sum ein statur, uttan at hetta hevur eydnast higartil.
Innihaldsyvirlit
Landafrøði[rætta | rætta wikitekst]
Washington DC liggur við ánna Potomac. Potomac er 652 km long og 21. longsta á í USA. Í norðri og í eystri hevur Washington mark við Maryland, og í suðri og vestri við Virginia. Býurin er stórur handilsstaður, tí ferðasambandið er gott bæði út ígjøgnum Chesapeake víkina og niðan eftir Potomac og siglirennunum inn í Atlantshavið. Úr Washington liggja jarnbreytir í allar ættir av landinum. Vegirnir eru bæði góðir og nógvir. Frá Washington gongur breiður bilvegur norður við strondini til m.a. Baltimore. Fyri at lætta um samferðsluna hava teir bygt tvær ógvuliga stórar brúgvar: Theodore Roosevelt-brúnna og Francis Scott Key-brúnna. Í Arlington tætt við Washington er óføra stór flogstøð: Ronald Reagan Washington National Airport. Veðurlagið er fyri tað mesta meginlandsveðurlag; veturin kann vera kaldur, men um summarið heilt heitt. Summarið í Washington er nógv heitari enn í Føroyum, ofta kunna tað vera fleiri og tjúgu hitastig.
Fólkatalsfrøði[rætta | rætta wikitekst]
19 prosent verða søgd at liva undir fátækramarkinum (2008). 6,2 % av fólkinum eru arbeiðsleys í 2011,[1] og miðallívsævin í District of Columbia er 76,5 ár.[2] Undir 1 % av fólkinum eru ikki lesifør. BTÚ fyri hvønn íbúgva er $55,755. Í januar 2016 búðu 681,170 fólk í Washington. Meginparturin av fólkinum er afroamerikanarar (50,7 %), og eini 38 % eru hvítar.
Fólkateljingar[rætta | rætta wikitekst]
Tann fyrsta januar 2011 var fólkatalið í DC 601 657. Hetta er ein vøkstur upp á 29 598 síðani 2000.
Útbúgving[rætta | rætta wikitekst]
Fyrsta universitetið í Washington (Georgetown University) var sett á stovn í 1789.
Hægri útbúgving[rætta | rætta wikitekst]
Í Washington DC eru fleiri hægri lærustovnar, eitt nú American University (AU), Catholic University of America (CUA), Gallaudet University, George Washington University (GW), Georgetown University (GU), Howard University og Johns Hopkins University School of Advanced International Studies (SAIS).
Myndasavn[rætta | rætta wikitekst]
Capitol í Washington, har kongressin í USA kemur saman.
Vjetnam Minnisveggin, ið er til minnis um øll tey, ið lótu lív í Vjetnamkrígnum.
Vinarbýir[rætta | rætta wikitekst]
Accra, Gana
Athen, Grikkaland
Bangkok, Teiland
Beijing, Fólkalýðveldið Kina
Brassaville, Kongo
Brussel, Belgia
Chongqing, Fólkalýðveldið Kina
Dakar, Senegal
Paris, Frakland
Pretoria, Suðurafrika
Seoul, Suðurkorea
Sunderland, Stóra Bretland
Sí eisini[rætta | rætta wikitekst]


text:
Sverri Egholm
13.04.2018 - 21:35
Tíðindi > Samfelag & Politikkur > Landspolitikkur
Í dag hevði formansskapurin í løgtinginum vitjan av formansskapinum í ríkisdegnum - svenska lóggávutinginum.
Fundur var í morgun millum klokkan 9 og 11, har ymisk mál so sum Norðurlandaráðið, stjórnarskipan, pensjónsskipan og fiskivinna vóru á skránni.
Á myndini frá vinstru: Staffan Danielsson, Centerpartiet, Mattias Karlsson, Sverigedemokraterna, Elin Lundgrein, Socialdemokraterna, Páll á Reynatúgvu, formaður løgtingsins, Urban Ahlin, talsmaður fyri ríkisdagin, Patrik Bjørck, Socialdemokraterna og Heðin Mortensen, næstformaður løgtingsins og tingmaður fyri Javnaðarflokkin.


text:
- Tíðindi, mentan og ítróttur
Ikki sett á milliónina
Enn er ikki sett á milliónina, sum er í fíggjarlógini ætlað til at granska tilfarið hjá partafelagnum Beta.
Talan er um tilfar hjá felagnum frá 1977 til 2006. Beta rak átta partrolarar í 30 ár.
Felagið hevur hagtøl fyri øll hesi árini um troløki, troltímar, veiðu og annað.
Kári P. Højgaard, løgtingsmaður, hevur spurt Rigmor Dam, landsstýriskvinnu, um milliónina og granskingina.
Hon svarar, at eingin gransking er byrjað enn.
Men arbeitt verður við málinum, og í næstum kunnu fólk søkja um at sleppa at granska í tilfarinum hjá Beta.
Orsøkin til, at málið hevur drigið út, er, at einki tilfar var við, tá tann eina milliónin varð sett í fíggjarlógina, sigur Rigmor Dam.
Hon sigur, at vanliga eru væl undirbygd skjøl við, sum lýsa verkætlanina, pengar skulu latast til.
Í hesum málinum verða pengar játtaðir til at granska tilfarið hjá Beta. Eingin onnur upplýsing er, sigur Rigmor Dam.
Tað var eftir uppskoti úr Fíggjarnevndini, at løgtingið játtaði eina millión krónur til at granska tilfarið hjá P/f Beta.
Sí eisini


text:
GRAFISK SAMBOND í Norðurlandahúsinum/
Í dag 24.okt. klokkan fýra letur framsýningin GRAFISK SAMBOND upp í Norðurlandahúsinum. Grafisk sambond er ein forkunnug framsýning við dygdargóðari grafiskari list, sum er framleidd til høvið í Steinprenti í Havn av listafólkunum Bjørn Nørgaard, Jonas Hvid Søndergaard, John Kørner, Zven Balslev, Julie Sass, Andreas Schulenburg, Peter Carlsen, Claus Carstensen, Svend-Allan Sørensen, Nils Erik Gjerdevik, Fie Norsker og Kathrine Ærtebjerg.
Steinprent hevur mong ár knýtt gróðrarmikil grafisk sambond millum Føroyar og Norðurlond. Grafisk Sambond er ein stór verkætlan, sum í fyrsta umfari fevnir um nøkur av navnframastu donsku samtíðarlistafólkunum, ið hava rannsakað steinprentið og leitað fram óuppdagaðar møguleikar við tøkninum. Listafólkini fevna um fleiri ættarlið og teirra list er sera ymisk og fjølbroytt. Tey hava arbeitt í eitt tíðarskeið í Steinprenti við prentum í stórari stødd. Summi teirra eru royndir grafikarar, meðan tað fyri onnur er fyrstu ferð, tey fáast við steinprent. Síðan steinprentið varð uppfunnið í 1796, hevur tað hugtikið fleiri ættarlið av listafólkum fram til í dag, ikki minst tí tað hevur givið teimum høvið at arbeiða nógv meira spontant enn innan fyri onnur eldri prenttøkni. Litografi er um somu tíð sera einfalt og ógvuliga komplekst tøkni, sum í fleiri ár hevur verið fyri stórari menning í Steinprenti. Grafisk Sambond er ein ferðaframsýning, sum hevur verið framsýnd í Hjørring og í Kastrupgaardsamlingen, umframt í Norðurlandahúsinum. Til framsýningina er framleitt eitt katalog á donskum við smærri tekstum um listafólkini og teirra verk.


text:
Heri Simonsen 11.05.2018 (19:35)
Hjálparvenjari hjá danska flogbóltslandsliðnum
TRÝST á PÍLIN undir MYNDINI, og hoyr samrøðuna Óli G. Samuelsen gjørdi við flogbóltsvenjaran, Bárð Bendix Mikkelsen í sendingini, SportBoxin á Rás2 seinnapartin.
Bárður Bendix Mikkelsen, og felag hansara, Marienlyst høvdu eitt spennandi kappingarár, ið er lokið fyri stuttum.
Tað eydnaðist Marienlyst at vinna donsku steypakappingina, men í landskappingini blivu teir ov stuttir at vinna bronsu í dystum ímóti Hvidovre.
Bárður Bendix Mikkelsen heldur, at kappingarárið hevur verið á einari leið, men samlað ikki nøktandi í landskappingini. Steypasigurin bjargar tó árinum langt.
Bárður Bendix Mikkelsen hevur fingið eina sera spennandi uppgávu. Danska flogbóltssambandið hevur heitt á hann um at verða ein av hjálparvenjarunum hjá danska A-landsliðnum hjá monnum, og tað er ein uppgáva Bárður gleðir seg nógv til. Fyri stuttum var Bárður við danska U20-manslandsliðnum niðri í Kekkia, har liðið m.a. vann ein frágera góðan sigur á Kekkia, men gjørdust ov stuttir at vinna seg víðari í undankappingini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Løgtingsvalið 1994
Løgtingsvalið 1994 varð hildið hin 7. juli 1994. Fleiri nýggir flokkar stillaðu upp fyri fyrstu ferð: Frælsisfylkingin, Hin Føroyski Flokkurin, Miðflokkurin og Verkamannafylkingin. Í alt vóru tað 10 listar, sum enn er met í føroyskum løgtingsvalum. Tey flestu av teimum gomlu flokkunum gingu nógv aftur, av tí at Føroyar varð rakt av svárari kreppu, sum aftur var orsøk til, at eitt nú Verkamannafylkingin varð sett á stovn. Ein bankavtala við Danmark førdi til at Sambandsflokkurin fekk frammgongd, meðan Javnaðarflokkurin, sum hevði sitið í samgongu minkaði við einari helvt.


text:
Georgiskt mál
Georgiskt mál er høvuðsmálið í asiatiska landinum Georgia og verður tosað av teimum 4 milljónunum (2013), sum búgva har og av teimum umleið hálvu milljónini av georgiarum, ið búgva í øðrum londum.
Innihaldsyvirlit
Georgiskar dialektir[rætta | rætta wikitekst]
Tað eru fleiri ymiskar dialektir av georgiskum: Imeretiskt, Racha-Lechkhumiskt, Gurianskt, Adjarianskt, Imerkheviskt (í Turkalandi), Kartliskt, Kakhetiskt, Saingilo (í Aserbadjan), Tushetiskt, Khevsurskt, Kheviskt, Pshaviskt, Fereydanskt í Fereydunshahr og Fereydan, Mtiuletiskt, Meskhetiskt.
Georgiska alfabetið[rætta | rætta wikitekst]
Asomtavruli[rætta | rætta wikitekst]
Nuskhuri[rætta | rætta wikitekst]
Mkhedruli[rætta | rætta wikitekst]


text:
- Tíðindi, mentan og ítróttur
Samgongan missir meirilutan, Framsókn framgongd
Samgongan hevði mist meirlutan, um val var í dag. Tað vísir veljarakanning, ið Fynd hevur gjørt fyri Sosialin, og sum sæst í nýggjasta Sosialinum.
Fólkaflokkurin hevði fingið størstu afturgongdina, og mist tríggjar sessir, í mun til seinasta løgtingsval, sambært nýggju veljarakanningini.
Framsókn dupult so stóra umboðan
Framsókn hevði fingið tveir sessir afturat, og farið úr tveimum úr fýra tingsessir, um val var í dag. Javnaðarflokkurin hevði fingið tríggjar sessir afturat, og Sambandsflokkurin hevði mist tveir sessir, sambært kanningini.
Tjóðveldi, Miðflokkurin og Sjálvstýrisflokkurin høvdu, sambært kanningini, varðveitt sítt tingmannatal. Sostatt hevði samgongan mist meirlutan, og fingið 13 tingsessir, meðan andstøðan hevði fingið 20 tingsessir.
839 fólk vórðu spurd í kanningini hjá Sosialinum. Veljarakanningin varð gjørd í døgunum 20. og 21. apríl.


text:
Í samband við at stóra virkið hjá Bakkafrost á Vágs Havn verður gjørt til eitt nútímans kryvjivirkið verður eisini løgd nýggj rørleiðing til spillvatn. Leiðingin verður løgd eftir botni frá virkinum og vestur á Sandin.
Seinastu dagarnir hevur rørleiðingin verið rættuliga sjónlig á Vágsfirði. Leiðingin skal søkkjast fyrsta dagin, men inntil tá, heitir Vágs Havn á skip og bátar um at vísa ans og sigla eyka varsamt á Vágsfirði.
Rørleiðingin verður løgd vestur á Sandin og løgd vestur á Vágseiðið, har spillvatnsleiðingin rennir út á sama stað, sum spillvatnsleiðingin hjá Vágs kommunu rennir út.


text:
- Onkur hevur upprættað ein profil í mínum navni. Hetta er at fara út um øll mørk. Kann fráboða viðkomandi at farid verður víðari í hesum máli !
Soleiðis skrivaði borgarstjórin í Havn, Annika Olsen, á facebookvanganum hjá sær hósdagin í síðstu viku. Fleiri fólk vendu sær til hennara og søgdu, at ein onnur Annika Olsen hevur sett seg í samband við tey, og skriva ymiskt keðiligt.
Annika Olsen heldur hetta vera ógvuliga ørkymlandi, tá hon er borgarstjóri, og tískil kann ein slíkur vangi leggja seg uppí hennara arbeiði. Tað skal takast í álvara og varpast ljós á tað, tá onkur stjelur samleikan hjá einum, sigur Annika Olsen.
Hon setti seg beinanvegin í samband við KT-deildina hjá Tórshavnar kommunu, men viðkomandi, sum gjørdi Facebook vangan, strikaði hann sjálvur, eftir at Annika Olsen skrivaði síni boð út á sín vanga. So viðkomandi hevur allarhelst sæð boðini og er ein av vinunum hjá borgarstjóranum á Facebook.
Annika Olsen hevur eisini verið í sambandi við løgregluna, sum sigur tað vera trupult at finna fram til viðkomandi, men Annika Olsen vónar, at viðkomandi verður funnin.


text:
Ingi Samuelsen
18.08.2017 - 06:49
Tíðindi > Uttanlands - Yvirgangur
Spanska løgreglan hevur í nátt skotið og dripið fimm fólk, sum eru undir illgruna fyri at vera yvirgangsfólk. Tað hendi í býnum Cambrils eftir enn eina álopsroynd, har sjey fólk eru særd, skriva spanskir miðlar. Cambrils liggur um 100 kilometrar sunnan fyri Barcelona.
Álopsfólkini høvdu eftir øllum at døma ætlanir um at endurtaka álopið í Barcelona við at koyra ein Audi A3 inn í gongufólk á einum spákingarvegi við havnina – havnapromenadu, skrivar Danmarks Radio.
Løgreglan arbeiðir við, at samband er millum álopið í Barcelona og hesa hendingina í Cambrils.
Tey fýra vórðu dripin í skotbardaga í Cambrils, meðan ein varð særdur og handtikin av løgregluni. Fimti álopsmaðurin doyði tó av sárunum seinni um náttina, upplýsir katalanska løgreglan.
Boðini komu eftir at Barcelona í gjár varð raktur av einum yvirgangsálopi á La Rambla gongugøtuni, har nógv fólk vóru savnað. 13 fólk doyðu.
Sambært RTVE bóru yvirgangsfólkini í Cambrils í nátt møguliga bumbubelti. Løgreglan váttaði seinni, at bumbuserfrøðingar vórðu tilkallaðir fyri at fremja eina kontrolleraða spreinging.
Sambært RTVE hava sjey fólk fingið skaða – tvey teirra álvarsliga. Talan er um sivilfólk og eitt løgreglufólk, skrivar Reuters.


text:
Týskt mál
Týskt (deutsch [dɔiʧ] á týskum) er eitt av vesturgermansku málunum og er millum heimsins størstu mál. Týskt er tað málið, ið flest fólk tosa í Evropa. Týskt er samstundis størsta mál í Evropasamveldinum. Yvir 100 milliónir fólk hava týskt sum móðurmál, m.a. 90 mió. í Evropa. Týskt er mest útbreidda móðurmál í Evropa eftir russiskt. Í m.a. vísindum, gransking, handilsskapi og mentan er týskt eitt týðandi mál í øllum heiminum. Týskt og føroyskt hava felags uppruna og líkjast í roynd og veru nógv. Vit siga til dømis hann, hon ella tað um øll navnorð á báðum málunum. Føroyskt og týskt eru eisini bæði fallmál, sum ger, at bygnaðurin líkist nógv. Týsk mállæra hevur so at siga eingi undantøk. Tað ger málið lætt av læra “eftir bókini.” Úttalan og stavsetingin liggja tætt upp at hvørjum øðrum. Nógv orð á føroyskum eru komin úr týskum umvegis danskt.
125 milliónir fólk kring allan heim tosa týskt, av teimum 101 millón sum fyrsta mál. Týskt verður fyrst og fremst tosað í Týsklandi, Eysturríki, Liktinstein, Luksemborg í 2/3 av Sveis, í 2/3 av Suðurtyrol (Südtirol) í Italia, í Eysturbelgia og í nøkrum býum í Suðurjútlandi í Danmark. Eisini í Namibiu verður týskt tosað av nógvum fólkum sum móðurmál. Fimtihvør íbúgvi í ES hevur týskt sum móðurmál, og næst eftir enskt er týskt vanligasta fyrsta fremmandamál í Evropa. Men eisini sunnast í Afrika og summastaðni í Suðuramerika (t.d. Espírito Santo í Brasil) eru nógv fólk, sum duga týskt. Í Namibia hevur týskt støðu sum alment viðurkent minnilutamál. Eisini í hinum heimspørtunum eru týskttalandi minnilutar, m.a. í Pennsylvania í USA.
Innihaldsyvirlit
Stavraðið[rætta | rætta wikitekst]
Týska stavraðið er bygt á latínska stavraðið. Týskt nýtir 26 bókstavir umframt ä, ö, ü og ß.
Bókstavirnir og framburður teirra:
Mállæra[rætta | rætta wikitekst]
Á týskum, sum á føroyskum, eru fýra føll. Fall merkir her formur hjá kenniorðum, lýsingarorðum, navnorðum og fornøvnum. Tey einstøku liðini í setninginum krevja sítt fall. Grundlið og umsagnarlið til grundlið standa í hvørfalli, hvønnfalsávirki stendur í hvønnfalli, og hvørjumfalsávirki stendur í hvørjumfalli.
Kenniorð[rætta | rætta wikitekst]
Tað óbundna kenniorðið er ein (kallkyn), eine (kvennkyn) og ein (hvørkikyn), og tað bundna kenniorðið er der (kallkyn), die (kvennkyn), das (hvørkikyn) og die (fleirtal).
Tað bundna kenniorðið[rætta | rætta wikitekst]
Á týskum eins og á føroyskum hava vit fýra føll: hvørfall, hvønnfall, hvørjumfall og hvørsfall. Á føroyskum broytast navnorðini eftir tí falli, tey standa í, bæði tá tey eru bundin og óbundin. Á týskum fær bundna navnorðið ikki knýtt ending aftur at sær, men bundna kenniorðið, der, die, das ella die verður sett frammanfyri navnorðið og fallbent. Í hvørfalli stendur grundliðið. Grundliðið er tað ella tann, sum er ella ger okkurt. T.d. Hann er glaður, tí hon bakar pannukøkur. Umsagnarlið til grundlið stendur eisini í hvørfalli. T.d.: Hann er ein góður lækni. Í hvønnfalli stendur tann ella tað, sum nakað verður gjørt við. Vit kalla tað liðið fyri hvønnfalsávirki. T.d.: Hann málar bátin.
Her eru dømi um, hvussu navnorð bendast bundin á týskum:
Tað óbundna kenniorðið [rætta | rætta wikitekst]
Endingin á óbundna kenniorðinum í flestu føllum er júst sum endingin á bundna kenniorðinum. Tó hevur kallkyn í hvørkikyn og hvørfalli í hvør- og hvønnfalli onga ending. Legg til merkis har sum 1 stendur, er eingin ending. Annars eru endingarnar tær somu sum hjá tí bundna kenniorðinum. Tað óbundna kenniorðið ein bendist soleiðis:
[rætta | rætta wikitekst]
Navnorð kunnu vera óbundin (ein bilur) og bundin (bilurin). Tey kunnu vera eintal (bilur, bilurin) og fleirtal (bilar, bilarnir). Á týskum verður bundna kenniorðið sett frammanfyri navnorðið og bent í føllum. Eitt bundið navnorð á føroyskum hevur ending: bátur-in, bátar-nir. Á týskum hevur navnorðið tað bundna eyðkennið frammanfyri: t.d. das Boot, die Boote. Hesi smáorðini nevna vit kenniorð. Navnorð verða altíð skrivað við stórum bókstavi.
Týsk navnorð hava fimm fleirtalsformar:
- -e: t.d.: die Steine, die Probleme
- -er: die Kinder, die Häuser
- -en: die Motoren, die Menschen
- -s: die Chefs, die Autos
- Nullending: die Lehrer, die Arbeiter
Sagnorð[rætta | rætta wikitekst]
Sum á føroyskum benda vit sagnorðini í trimum persónum í eintali og í fleirtali og í fimm tíðum. Vit býta sagnorðini sundur í bólkar:
- Hjálparsagnorðni eru trý: haben (at hava), sein (at vera) og werden (at verða, at gerast).
- Tey veikt bendu eru tey allar flestu.
- Tey sterkt bendu eru umleið 150 í tali, men tey verða nógv brúkt.
- Tey blandbendu eru átta: kennen (at kenna), nennen (at nevna), brennen (at brenna), rennen (at leypa), wenden (at venda), senden (at senda), denken (at tenka) og bringen (at taka við). T.d.: sie kennt - sie kannte - sie hat gekannt.
- Háttarsagnorðini eru seks: sollen (at skula), wollen (at vilja), dürfen (at sleppa), müssen (at noyðast), können (at kunna) og mögen (at dáma). Háttarsagnorðini eita soleiðis, tí tey siga nakað um háttin, mátan. Tey standa vanliga saman við vanligum sagnorðum og ávirka tey. T.d.: “eg má fara”, “tú kanst koma”, “hann vil sova”, “tey duga at svimja”.
Fyrisetingarorð[rætta | rætta wikitekst]
Fyrisetingar eru smáorð, ið sum oftast standa frammanfyri navnorð ella fornøvn og stýra teimum, t.e. gera av, hvørjum falli tey skulu standa í. Nøkur dømi: í hagan, hjá ommu, undir borðinum, til borðs, til Noregs. Fyrisetingar, sum stýra hvønnfalli eru: durch (ígjøgnum), für (fyri), gegen (ímóti), ohne (uttan) og um (rundan um).
Lýsingarorð[rætta | rætta wikitekst]
Lýsingarorðini standa saman við navnorðum og lýsa tey. Tey kunnu standa bæði frammanfyri og aftanfyri navnorðini: t.d. ein grønur frakki. Frakkin er grønur. Á týskum bendast lýsingarorðini ikki, tá ið tey standa aftanfyri, t.e. sum umsagnarlið til grundlið. T.d.: hann er stórur (er ist groß) ella hon er stór (sie ist groß). Men tá ið tey standa frammanfyri navnorðini, bendast týsk lýsingarorð líka nógv sum føroysk: Vit benda lýsingarorðini sterkt og veikt.
Fornøvn[rætta | rætta wikitekst]
Fornøvn eru orð, sum vit seta ístaðin fyri navnorð og nøvn. T.d.: Hvar er Hans? Hann er í býnum. Hann er eitt persónsfornavn. Sum á føroyskum bendast fornøvnini í øllum føllum í eintali og fleirtali.
Tygum (Sie) er fleirtal sum á føroyskum og bendist soleiðis:
Hvørfallsformurin hjá persónfornøvnunum verður ikki so nógv brúktur. Men vit siga tó á føroyskum: til mín, til tykkara, til teirra. Á týskum eitur tað til dømis “Er kam statt deiner" (hann kom ístaðin fyri teg) og “Er nahm sich ihrer an” (hann tók sær av henni).
Sambindingarorð[rætta | rætta wikitekst]
Bókmentir[rætta | rætta wikitekst]
Bøkur[rætta | rætta wikitekst]
- André Niclasen: Týsk mállæra á grundstigi. Tórshavn, Mentunargrunnur Studentafelagsins, 1992. 67 síður.
- André Niclasen: Deutsch schreiben. Tórshavn: Føroya Skúlabókagrunnur, 2001. (74 síður) - ISBN 99918-0-287-8
- Richard Kölbl: Färöisch Wort für Wort. Bielefeld: Reise Know-How Verlag, 2004. (160 síður, við orðalista føroyskt-týskt-føroyskt) - ISBN 3-89416-350-X
Orðabøkur[rætta | rætta wikitekst]
týskt-týskt[rætta | rætta wikitekst]
- Duden: Deutsches Universalwörterbuch - plus CD. Mannheim: Bibliographisches Institut, 2003. ISBN 3-411-71422-0 (1900 síður, 250.000 greinir, upplýsning um orðanýtslu, yrkisøki, stílvirði, bending,... við fløgu). (les meira...)
- Duden: Deutsch als Fremdsprache: Standardwörterbuch. Mannheim: Bibliographisches Institut, 2002. ISBN 3-411-71731-9 (les meira...)
Fleiri upplýsingar[rætta | rætta wikitekst]
- George O. Curme, A Grammar of the German Language, New York 1922.
- Fausto Cercignani, The Consonants of German: Synchrony and Diachrony, Milan 1979, ISBN 88-205-0185-6.
- W. B. Lockwood, German Today: The Advanced Learner's Guide, Oxford 1987, ISBN 0-19-815850-5.
- Anthony Fox, The Structure of German, Oxford 2005, ISBN 0-19-927399-5.
- Wolfgang Krischke, Was heißt hier Deutsch? – Kleine Geschichte der deutschen Sprache, München 2009, ISBN 978-3-406-59243-0.
- Peter von Polenz, Geschichte der deutschen Sprache, Berlin 2009, ISBN 978-3-11-017507-3.
- Ruth H. Sanders. German: Biography of a Language, Oxford 2010.
Ávísingar úteftir[rætta | rætta wikitekst]
- bab.la - Language Portal (Orðabók týskt-enskt-týskt)
- German 101 German for beginners and travelers (English)
- Vokabeldatei Färöisch - Deutsch (uml. 4000 orð)
- Färöisch für Touristen (PDF-fila, 68 síður)
- Wortschatzlexikon der Uni Leipzig
- Dict.Leo.org (Orðabók týskt-enskt-týskt)
- free-dictionary-translation.com
Sí eisini[rætta | rætta wikitekst]


text:
Bátafelagið á Skála hevur upplýsandi limatiltak um streymviðurskifti leygardagin 9. mars 2013, kl. 16.00 í hølunum hjá Skála Handverkarafelag.
Kunnað verður eitt sindur um streym, streymviðurskifti, fiskimið v.m. Frits Thomsen, sjómansskúlalærara, greiðir frá og kunnar, um hvat tilfar er til taks, og hvussu tað skal nýtast.
Ynskiligt er, at limirnir eisini geva eitt íkast til evnið.
Sum vanligt er leygardagar, bjóðar felagið kaffi og køkur.
07.03.2013
Streymur og streymviðurskifti
Bátafelagið á Skála hevur upplýsandi limatiltak um streymviðurskifti leygardagin 9. mars 2013, kl. 16.00 í hølunum hjá Skála Handverkarafelag.


text:
Barbara Holm 07.08.2018 (14:12)
Benny fekk milliónirnar í dag
Hann vann Gekkamilliónirnar í fyrstu roynd farna fríggjakvøld, og fór sostatt avstað við methøga gekkinum á 3.4 milliónir krónur. Hjarta hoppar øvugtan veg segði vinnarin glaður í Gekkinum og segði seg vera heilt málleysan.
Við Kringvarpið leygardagin segði Benny Nielsen, at tað kendist framvegis óveruligt, tí hann hevði ikki fingið pengarnar. Men nú hevur hann fingið pengarnar á bók. Um middagsleitið í dag vitjaði Benny Nielsen aftur í Kringvarpinum, har hann fekk handað gekkin frá Kára Sólstein, virkandi stjóra í Kringvarpinum.
Og við in.fo sigur Kári Sólstein, at Benny Nielsen hevur fingið pengarnar á konto. Hesa myndina eigur Kringvarpið
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Martin Joensen
Lag: Eyðun Mohr Hansen
1. Klárur til ferð, ælaslit er,
so ragga vit okkum út í vallaraverð.
Suðandi sól, biti og ból,
frændur, ið veita okkum skugga og skjól.
Og villist eg onkuntíð aftur um sýn,
so laðar tú, vinur, ein varða til mín.
2. Hóttandi heyst, alt skrykkist leyst,
viltist av gøtuni, sum eg kendi best.
Kolasvørt skýggj, himin sum blýggj,
sýnist sum fjøllini seg brynja til kríggj.
Men tá ið alt tykist mær vónleyst og svart,
tá tendrar tú bálið so himnabjart.
3. Vetur á veg, halt fast um meg,
nú huldur og trøll vilja gera fortreð.
Tú elskar meg, eg elski teg,
so lat bara maktirnar royna seg.
Í mjørkanum biðja vit Faðir Vár,
so rýmir hvør risi og rásin er klár.
4. Aftur á beint, er tað ov seint?
Lat ongan siga, at vit ei hava roynt.
Ert tú her enn? Bít saman tenn,
so taka vit dimma dalin eitt fet í senn.
Og snáva vit ikki í glerstoyttu líð,
so eru vit heima um leggingartíð.


text:
Føroyar eru í bólki við Danmark, Montenegro og Ukraina til EM-undankappingina hjá monnum, sum byrjar í heyst.
Lutakast um bólkaspælið var í norska býnum Tróndheim í kvøld.
Dystirnir skulu spælast í oktober í ár og apríl og juni í 2019. Fyrsti heimadystur hjá Føroyum er móti Danmark, síðst í oktober.
Stóra avbjóðingin er, um Føroyar sleppa at spæla á heimavølli ella um heimadystirnir skulu spælast uttanlands. Evropeiska hondbóltssambandið hevur nevnliga boðað frá, at Høllin á Hálsi, ið vanliga hýsir landsdystum, ikki livur upp til altjóða krøv og tí ikki verður góðkend til EM-undankappingina hjá monnum. Meira verður at frætta um støðuna seinni.
Bólkarnir:
Bólkur 1: Týskland, Pólland, Ísrael, Kosovo
Bólkur 2: Kroatia, Serbia, Sveis, Belgia
Bólkur 3: Makedonia, Ísland, Turkaland, Grikkaland
Bólkur 4: Slovenia, Niðurlond, Lettland, Estland
Bólkur 5: Hvítarussland, Kekkia, Bosnia-Hersegovina, Finland
Bólkur 6: Frakland, Portugal, Litava, Rumenia
Bólkur 7: Ungarn, Russland, Slovakia, Italia
Bólkur 8: Danmark, Montenegro, Ukraina, Føroyar


text:
Í sambandi við Tórsfest vóru nógv fólk í býnum í høvuðsstaðnum. Tó hevur løgreglan ikki merkt nakað til tað, tí eingi boð vóru eftir løgregluni í Havn í nátt.
Í nátt hevur løgreglan vitjað skeinkistøð norðanfyri, og har var alt, sum tað átti at vera, sigur vakthavandi á politistøðini við Portalin.
Tvey ferðsluóhapp hava verið seinasta samdøgrið, og klokkan fýra var ein bilførari tikin fyri at koyra við kenning við Streymin.
Løgreglan hevði steðgað nøkrum bilum at kanna, um talan var um rúsdrekkakoyring, og hesin eini vísti seg ikki at vera heilt edrúur. Blóðroynd er tikin av honum, og hann er nú skuldsettur fyri at koyra við kenning.


text:
Tað er Føroya Handverksmeistarafelag og Meistarafelagið í Klaksvík, sum hava tikið stig til at seta tiltakið upp. Hetta verður gjørt í samstarvi við Ferðavinnufelagið, Handilsvinnufelagið, Yrkisdepilin og Skúlatrøð.
”Greið frá tínum yrki” er tiltak, har handverkarar og yrkislærd greiða næmingum í 8. flokki frá sínum lívi við eini yrkisútbúgving. Tey greiða m.a. frá, hvussu tað er at vera í læru og um teir mongu møguleikar, sum hendan útbúgvingin hevur givið teimum.
Áður hevur tiltakið verið roynt í Havn, har tað varð fyriskipað av Føroya- og Havnar Handverksmeistarafelag, Handilsvinnufelagnum, Ferðavinnufelagnum og KT-felagnum í samstarvi við Yrkisdepilin og Tórshavnar kommunu.


text:
Edmund Joensen fingið svar um laksafiskiskap
Fiskivinnupolitikkur -
Edmund Joensen, løgtingsmaður fyri Sambandsflokkin, hevur nú fingið svar frá Høgna Hoydal, landsstýrismanni í fiskivinnumálum um veiði- og fiskiloyvi til laksafiskiskap
Í svarinum, dagfest 29. juni 2018, frá Høgna Hoydal, stendur:
"Svar til § 52a fyrispurning nr. 81/2017 frá Edmund Joensen, løgtingsmanni Fyrispurningur um veiði- og fiskiloyvir til laksafiskiskap, settur landsstýrismanninum í fiskivinnumálum, Høgna Hoydal (at svara skrivliga eftir TS §52 a)
Spurningur 1: Tá veiði- og fiskiloyvini fyri 10 árum síðani vórðu uppsøgd og fullu aftur til landið 31. desember 2017, var hetta tá eisini galdandi fyri loyvini at fiska laks á opnum havi?
Svar:Øll veiðiloyvi fóru úr gildi 1. januar 2018 - eisini hjá teimum skipum, sum áður hava fiskað laks á opnum havi.
Spurningur 2: Hevur landsstýrið útlutað laksaloyvi av nýggjum, síðan nýggja lógin um fyrisiting av sjófeingi kom í gildi 1. januar 2018 og til hvønn?
Svar:Nei, onki loyvi er latið at fiska laks, síðani løgtingslógin um fyrisiting av sjófeingi kom í gildi 1. januar 2018.
Spurningur 3. Heldur landsstýrið tað verða skilagóðan fiskivinnupolitikk at selja víðari veiði- og fiskiloyvi til umhvørvisfelagsskapir, og er hetta í tráð við galdandi lóggávu?
Svar:Tað er ikki fiskivinnupolitikkur landsstýrisins og tíansheldur skilagott, at veiði- og fiskiloyvi verða seld privat - heldur ikki til umhvørvisfelagsskapir. Sum spyrjaranum helst kunnugt hevur sitandi landsstýrið júst gjørt nakað við hendan politikkin hjá undanfarnum landsstýrum við at leggja fram nýggja lóggávu, sum Løgtingið samtykti í desember 2017.
Í løgtingslóg um fyrisiting av sjófeingi er ásett, at livandi tilfeingi, herundir arvafrøðiligt tilfar, í føroyskum sjógvi og tey rættindi, Føroyar eiga uttan fyri føroyskan sjógv, eru ogn Føroya fólks, og at lógin millum annað hevur til endamáls at varðveita sjófeingið sum ogn Føroya fólks. Víðari er ásett, at fyri at bjóða upp á rættindi at veiða, at hava ræði á rættindum at veiða ella at gagnnýta rættindi krevst, at persónurin ella felagið hevur góðkenning frá landsstýrismanninum til at reka virksemi innan fiskivinnu, til einhvørja tíð er heimahoyrandi í Føroyum og lýkur treytirnar í §§ 6, 7 og 9 í lógini.
Tað eru sostatt bert persónar og feløg í Føroyum við einans føroyskum ognarskapi og avgerðarrætti, sum kunnu fáa rætt at gagnnýta føroyskt sjófeingi. Umhvørvisfelagsskapir í útlandinum lúka ikki hesar treytir og kunnu tí ikki hava rætt at gagnnýta føroyskt sjófeingi.
Sum ásett í løgtingslógini, er føroyska sjófeingið ætlað persónum og feløgum í Føroyum við einans føroyskum ognarskapi og avgerðarrætti at gagnnýta til frama fyri alt samfelagið og samfelagsbúskapin. Endamálið er at eggja til virksemi í Føroyum og á tann hátt at tryggja besta samfelagsbúskaparliga íkastið frá vinnum, ið gagnnýta sjófeingið, og at stuðla undir arbeiðsmøguleikar og inntøkumøguleikar og møguleikar fyri vinnuligum virksemi um alt landið.
Hvørki privat feløg, einstaklingar ella felagsskapir hava sostatt nakað ræði á fiskivinnupolitikkinum og avgerðum um, hvørji fiskasløg loyvi kann gevast at veiða í føroyskum sjógvi og eftir hvørjum treytum. Føroya landsstýri hevur óskerdan rætt at fyrisita okkara sjófeingi vegna Føroya fólk eftir teimum reglum, sum eru ásettar í lógini og sambært teimum altjóða avtalum og sáttmálum, ið Føroyar gera sum tjóð."
Sambandsflokkurin


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
skúlagongd fríggjadagin
November 28 , 2011Eg var so glað fríggjamorgunin, tá eg hoyrdi at skúlin var avlýstur, tí so visti eg at míni børn kundu vera inni. Eg hevði ikki havt tað gott, um míni børn vóru í skúla og kanska høvdu frí annanhvønn tíma, tí lærarar ikki fingu komið norð eftir.
Takk fyri at tit avlýstu hendan dagin
ein nøgd mamma
Tillukku, Staðið FM 101
November 28 , 2011Øll tit, ið standa aftan Staðið FM 101, hjartans tøkk fyri, at tit eru farin í holtur við hetta stóra tiltakið og bestu eydnu framyvir. Hata var ein góð sending tit høvdu leygarkvøldið. Flott, flott og hjartaliga tillukku ! ! !
Skúlagongd fríggjadagin
November 28 , 2011Hví var ongin skúlagongd fríggjadagin 25. novembur? Mær vitandi var ongin stormskaði í skúlanum. At kvívíksbørn ikki sluppu í skúla kann ikki vera orsøkin, tí tey eru bara í framhaldsdeildini. Eg misti ein arbeiðsdag, tí míni børn máttu vera heima, tað havi eg illa ráð til.
Ein ónøgd mamma
Tað var ikki bara, tí at kvívíksbørnini ikki kundu møta, men fleiri lærarar og næmingar fingu ikki møtt orsaka av veðrinum. Á Høgareyni var vindurin 40 m/s og útlitini til, at tað var trygt at lata børnini koma í skúla ikki góð, ti varð avgjørt at avlýsa skúlagongdina.
Tað harmar okkum, at tú misti ein arbeiðsdag, men soleiðis sum veðrið var náttina til fríggjadag og fríggjamorgunin við helt eg tað vera skilabest at avlýsa skúlagondina.
Ólavur Winther, skúlastjóri
gøtuljós
November 21 , 2011Kundi hugsa mær at vita um man skal siga frá um gøtuljósini ikki virka uttanfyri húsini, ella um kommunan sjálv finnur útav, at peran er brostin?
Nú tann myrka tíðin er komin, hevði tað verði gott við ljósi uttanfyri..
Fyritøkan, sum vegna kommununa tekur sær av umsitingini av gøtuljósunum, kannar regluliga ljósini.
Men, um okkurt ljós er farið, ber til at boða frá hesum við telduposti til fyritøkuna á elnet@elnet.fo
el orka
November 21 , 2011hei kunna tit siga mar hvað fyrirtökan eitur sum hefur vindmyllunar i vestmanna og kanska eitt telefon nummar við tökk, R. Robertson
Camping
November 21 , 2011Kan man leiga campingvognar nakrastaðni nær vestmanna?
jólatræið
November 21 , 2011Hevði tað gjørt stóran mun fyri tykkum at jólatræið bleiv tendra 17:15 (tá barnagarðarnir lukka) ístaðin fyri kl. 17?
Tað ger stóran mun fyri míni børn
Jólatræið verður tendrað fríggjadagin 25. november '11 kl. 18.
Aftaná verður jólasøla í handlinum hjá Niels hjá John. Opið verður til kl. 21.
Arbeiði
November 15 , 2011Kundi hugsa mær at vita, nær tit ætla tykkum at søkja eftir leiðara og starvf. til ellis og røktarheimið?
skótahúsini á Heygum
November 15 , 2011Hevur Vestmanna kommuna fyngi áðheitan/umbøn um at keypa skótahúsini á heygum.
Ella hevur kommuna lagt pening út fyri skuld hjá húsinum so at húsiå kann standa sum tað stendur.
Heilsan.
Steingrím Haraldsen
Størv á røktarheiminum
November 14 , 2011Hvussu nógv størv verða lýst leys at søkja til røktarheimið, og í hvørjum starvsgreinum ?
Jólasølan
November 14 , 2011Kundi hugsa mær at vita um nøkur Jólasøla verdur í handlinum hja Niels hjá John í ár :))
Vh. Jólavátturin
Meðalsbrekka
November 14 , 2011Hesin spurningur er kanska spurgdur og svaraður fyrr, men er nøkur íkøkilig ætlan um at binda Fjalsveg í Meðalsbrekku, liggur nøkur tíðarætlan?
Tað, sum er gjørt, er, at vegateinurin úr Fjalsvegi í Hornaveg omanfyri Gjónna er ásettur í byggisamtamtyktini fyri Vestmanna Kommunu.
handilslívið
November 14 , 2011minnist til at stuðla handlunum í bygdini,
GÆS
November 14 , 2011nakar sum veit hvør eigur gæsnar, sum hava gingið á sandinum seinstu vikurnar ? Irriterandi at hava leysgangandi gæs, hundar og tílíkt í okkara annars pragtfullu bygd !
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Hekkan av soknum skipi bjargað eftir jólaskipbrot
Hekkan á farmaskipinum Cabrera, sum sakk við griksku oynna Andros jólaaftan í fjør, varð fyrst í vikuni bjargað við hjálp av einum serkrana úr Holland upp á 2.400 tons. Skipið lá á 35 metrar dýpi, 100 metrar út fyri strondini.
Restin av skipinum verður, har tað er, tí tað ikki er til vanda fyri umhvørvið, upplýsir Center for Maritime Research.
Farmaskipið Cabrera var á veg úr Grikkalandi til Finnlands við 3.400 tonsum av ferronikkuli, tá harður vindur noyddi skipið inn ímóti klettunum, har tað sakk.
Manningin, ið taldi níggju mans, varð øll bjargað.
Her er ein sjónbandaupptøka hjá griksku sjóverjuni frá bjargingarátakinum.
Kelda: Ekathimerini


text:
Hvalbiartunnilin
Hvalbiartunnilin er elsti tunnil í Føroyum. Hann varð liðugt bygdur í 1963. Tunnilin er 1450 metrar langur. Frí hædd er 3,0 metrar, víddin á koyribreytini er 3,3 metrar.[1] Áðrenn tunnilin kom, var onki vegasamband millum bygdirnar Hvalba og Trongisvág/Tvøroyri, fólk gingu tá upp um fjøllini, og tí siga hvalbingar enn, at tey fara upp á Tvøroyri. Tunnilin var eitt stórt frambrot, tá hann kom, men 50 ár seinni er sera stór ónøgd við tunnilin, tí hann ikki hóskar til nútíðar krøv. Í Hvalba er nógv vinnuligt virksemi, og hetta verður darvað av vánaliga tunnilssambandinum. Tunnilin er ov lágur og ov smalur til at vanligir treylarar kunnu koyra ígjøgnum tunnilin. Tað er annars krav frá heilsumyndugleikunum, at fiskur, sum verður virkaður á fiskavirkjum, ikki skal skipast um, men koyrast í kølibingjum beinleiðis av flakavirkinum til sølustaðið. Men í Hvalba ber hetta ikki til, orsakað av gamla tunlinum. Har má fiskurin umskipast, so hann sleppur gjøgnum tunnilin.
Tunnilin verður dagførdur í 2009-12, eftir at kanningar vóru gjørdar í 2007-08. Í 2009-2010 var arbeitt við syðra portaløkinum. Í 2011 verður norðara portaluøkið tryggjað. Talan var um at tryggja loftið við betongi og at vatntryggja økið, hetta varð millum annað gjørt við at leggja dren í loftið. [2]